text:
Diosan Reinopan uttʼayasitapatjja patak maranakäjjewa
“[Diosajj] jumanakarojj taqe aski luräwina phoqhat tukuypan jupan munañapa lurapjjañamataki.” (HEB. 13:20, 21, MT)
136, 14 QʼOCHUNAKA
1. ¿Kunatsa Jesusatakejj Diosan Reinopat parlañaw wali wakiskirïna sasin sistanjja?
JESUSAJJA jaqenakarojj Diosan Reinopat parlapunirïnwa. Uka toqet parlañaw jupatakejj wali wakiskirïnjja. Aka Oraqenkkäna ukhajja, 100 jila kutiw uka toqet parläna. Cheqas Diosan Reinopatpunwa jukʼamp parlirïna (Mateo 12:34 liytʼañataki).
2. Mateo 28:19, 20 qellqatan jikjjataski uka arunakjja, ¿qawqhanirus Jesusajj sispachäna, ukat kunatsa ukham sistanjja?
2 Jesusajj jiwatat jaktkäna uka qhepatjja, 500 jaqenakaruw uñstäna (1 Cor. 15:6). Inas Jesusajj uka jaqenakar aka arunak sischïna: “Taqe akapachankir jaqenakar yatiyir sarapjjam” sasa. * Ukampis taqe jaqenakar yatiyañajj chʼamakïñapänwa. Ukatwa Jesusajj walja jaqenakar purtʼañatakejj tiempow munasini sasin säna. Cheqas ‘akapachan tukusiñapkamaw’ yatiyasiñapäna. Ukhamajja, yatiyir sarasajj Jesusan arunakap phoqasiñapatakiw yanaptʼasktanjja (Mat. 28:19, 20).
3. ¿Kuna yanaptʼanaksa Diosajj yatiyañatak churawayistu?
3 Yatiyir sarapjjam sasin Jesusajj siskäna ukhajja, akham sasaw arkirinakapar säna: ‘Jumanakampïsktwa’ sasa (Mat. 28:20). Uka arunakarjamajja, Jesusan yanaptʼataw arkirinakapajj aka Oraqpachan yatiyapjjañapäna. Jichhürunakanjja, Jehová Diosajj ukhamarakiw ‘taqe askinak’ churasajj yanaptʼaskistu (Heb. 13:20, 21, MT). Aka yatichäwinjja, Diosajj kunanaksa yatiyañatakejj churawayistu, kunjamanakatsa yatiysna, jukʼamp sum yatiyañatakejj kunjamsa Diosajj wakichtʼawayistu ukwa uñjaskañäni. Kunanakampis aka qhepa patak maranakan yatiyawaytan ukanakat mä qawqha jichhajj uñjañäni.
KUNANAKAMPIS YATIYAWAYTAN
4. Yanaptʼanak katoqawayktan ukanakajja, ¿kunatakis yanaptʼawayistu?
4 Diosan Reinopat yatiyañajj jathampi sasiwa sasaw Jesusajj säna (Mat. 13:18, 19). Mä yapuchirejja, janïr satantkasajj oraq wakichañatakejj kunayman herramientanakampiw yanaptʼasi. Diosan arunakap jaqenakan istʼañapatakejj ukhamarakiw herramientanakamp yanaptʼastanjja. Yatiyañatak herramientanaka, mä arunjja, yanaptʼanak Jesusaw churistu. Uka yanaptʼanakat yaqhepajj mä qawqha tiempokiw apnaqasiwayi, yaqhepasti jichhakamaw apnaqasiski. Ukampis taqe ukanakajj sum yatiyañatakiw yanaptʼawayistu.
5. Yatiyañataki tarjetanakajja, ¿kunjamänsa, ukat kunjamsa ukampejj yatiyapjjerïna?
5 Yatiyañataki tarjetanakampiw jilat kullakanakajj 1933 maran yatiyañ qalltapjjäna. Ukaw nayrïr kuti mistupki ukanakarus yanaptʼäna. Uka jiskʼa tarjetanakanjja, Bibliat apstʼat mä qawqha arunakaw qellqtʼatäna. Awisajja, machaq yatichäwinakan tarjetanakaw misturïna. ¿Kunjamsa uka tarjetanakampejj yatiyapjjerïna? Charles W. Erlenmeyer sat mä jilatajj tunka maranïkän ukhaw tarjetanakamp yatiyañ qalltäna, jupasti siwa: “‘¿Aka tarjeta liytʼasmati?’ sasaw parlañ qalltapjjerïta. Ukjjarusti, kuna qellqatanaktï jaytañatakejj apapkayäta uk churasaw sarjjapjjerïta” sasa.
6. ¿Kunjamsa yatiyañataki tarjetanakajj jilat kullakanakar yanaptʼawayi?
6 Yatiyañataki tarjetanakajj Diosan arunakap yatiyañan wal yanaptʼawayi. ¿Kunatsa ukham sistanjja? Janïr uka tarjetanakajj utjkäna ukhajja, yaqhep jilat kullakanakajj jaqenakar yatiyañ walsa munapkchïnjja, ajjsarayasiñat janiw kun sañs yatipkänti. Ukampis yaqhep jilat kullakanakajj jan ajjsartʼasaw kuntï yatipkäna uk mä qawqha minutonakan jaqenakar sapjjerïna. Jupanakasti awisajj jan sum amuytʼasaw kuns arsupjjerïna. Yatiyañataki tarjetanakajja, mä qawqha arunakampi wali qhana yatiyañatakiw jilat kullakanakar yanaptʼawayi.
7. Yatiyañataki tarjetampi yatiyañajja, ¿kunatsa awisajj chʼamakïnjja?
7 Yatiyañataki tarjetanakampi yatiyañajja awisajj chʼamakïnwa. ¿Kunatsa? Mä kullakajj akham siwa: “Awisajj jaqenakajj sapjjerïtuwa: ‘¿Tarjetajj kamsarakisti? ¿Janit juma pachpajj siskitasma?’” sasa. Yaqhepasti janiw liytʼañ puedipkänti, yaqhepasti tarjet katoqasisinjja, punkumpiw jistʼkatasinipjjerïna. Yaqhep jaqenakasti, Bibliat jan yatiñ munasajj tarjetjja chʼiyjapjjerïnwa. Ukhamäkchïna ukasa, jilat kullakanakajj walpun yatiyañataki tarjetanakampejj yanaptʼasiwayapjje, ukhamatarakwa Diosan Reinopat yatiyirit uñtʼatäpjjäna.
8. ¿Kunjamsa gramofononakampejj yatiyasirïna? (26 janankir foto uñjjattʼam.)
8 Khä 1930 ukhamarak 1940 maranakanjja, gramófono sat mä aparatompiw Diosan arunakapajj yatiyasirakïna. Uka aparatompiw grabat discursonakajj jaqenakar istʼayasirïna. Uka gramofonorojj yaqhepajj Aarón sasaw sutichapjjäna, ¿kunatsa? Nayra tiemponjja Aarón chachaw Moisés lantejj parläna ukatwa ukham sutichapjjäna (Éxodo 4:14-16 liytʼañataki). Kunapachatï mä jaqejj istʼañ munäna ukhajja, mä jilatajj jan ukajj mä kullakajj gramofonor grabat mä discurso uchasaw istʼayirïna. Ukjjarusti mä qellqatamp jaytawayirïna. Awispachajja, familpachaw grabat discursonak istʼapjjerïna. 1934 maranjja, yatiyaskakiñatakejj Diosan markapaw gramofononak lurjjäna. Tiempompejja, 92 grabat discursonakaw utj-jjäna.
9. Gramofonomp yatiyasitapatjja, ¿kuna askinakas jikjjatasiwayi?
9 Mä kutejja, mä chachaw grabat mä discurso istʼäna, ukasti chuymaparupuniw purtʼäna. Ukatwa vecinonakapar istʼayañatakejj gramófono mä semanatak jilat kullakanakat maytʼasïna. Ukhamätapatjja, waljaniw Bibliat yateqasin bautisasipjjäna. Gramófono maytʼasir chachas bautisasjjarakïnwa. Qhepatsti, pä phuchanakapas misionerjamaw Diosar sirvjjapjjarakïna. Kunjamtï yatiyañataki tarjetanakajj walja jilat kullakanakar yatiyañ yanaptʼkänjja, ukhamarakiw gramófono aparatonakajj nayrïr kuti yatiyirinakarojj yanaptʼäna. Qhepatjja, Jehová Diosajj yatiyapjjañapatakejj servirinakapar yanaptʼaskakïnwa. ¿Kunjamsa? Diosan Arunakap Yatiyañatak Escuela sat tantachäwimpiw yanaptʼawayi.
KUNJAMANAKATSA YATIYAWAYTANJJA
10, 11. ¿Kunjamsa radiosa, periodicosa yatiyañatak yanaptʼawayistu, ukat kunatsa ukanak toqe yatiyañajj wali askïnjja?
10 Jesucriston yanaptʼatajja, Jehová Diosan servirinakapajj kunayman yanaptʼanakampiw jaqenakarojj yatiyawaytanjja. Kunapachatï Jehová Diosan Testigonakapajj jukʼanikïkayätan ukhaw uka yanaptʼanakajj yatiyañatak yanaptʼawayistu (Mateo 9:37 liytʼañataki). Uka yanaptʼanakat maynïrejja periodicönwa. Charles Taze Russell jilatajja, discursop periodiconakan mistuñapatakejj sapa semanaw encargat jilatanakar aptʼayirïna. Uka jilatanakasti, Canadá, Estados Unidos, Europa markanakaruw aptʼayapjjerïna, ukhamat periodiconakan qellqasiñapataki. 1913 marakamajja, Russell jilatan arstʼäwinakapajj 2.000 periodiconakanwa qellqasjjäna, uksti niya 15 millón jaqenakaw liytʼapjjarakïna.
11 Diosan arunakap yatiyañataki yaqha yanaptʼajj radiönwa. Abril 16, 1922 maranwa Joseph F. Rutherford jilatajj nayrïr kuti radio toqejj arstʼäna. Jilatan discursopjja, 50.000 jaqenakaw istʼapjjäna. Mä qawqha tiempotjja, Diosan markapanjja mä radiow utj-jjäna. Uka radion nayrïr programapajj febrero 24, 1924 maranwa qalltäna. Yatiyañataki diciembre 1, 1924 maran mistkäna uka revistajj akham sänwa: “Radio toqe cheqa yatichäwinak yatiyasitapatjja, jichhakamajj waljaniw istʼawayapjje, ukhamarus ukatakejj janirakiw walja qollqejj munaskiti” sasa. Radiosa periodicosa, kawkhanakantï jukʼa yatiyirinakak utjkäna uka cheqanakan yatiyañatakiw yanaptʼawayistu.
12. 1) ¿Walja jaqenakajj sarnaqapki uka cheqanakan kawkhansa yatiyañajj gusttam? 2) Walja jaqenakajj sarnaqapki uka cheqanakan yatiyañatï ajjsaraystam ukhajja, ¿kunsa lurasma?
12 Walja jaqenak sarnaqapki uka cheqanakan yatiyañaw jukʼamp jaqenakar yatiyañatakejj yanaptʼarakistu. Jiwasajja, kawkhanakarutï autonakasa, trenanakas puripki uka cheqanakanwa yatiytanjja, plazanakansa mercadonakansa, yaqha ukham cheqanakansa yatiyaraktanwa. Jumatï ukham cheqanakan yatiyañ ajjsarsta ukhajja, ¿kunsa lurasma? Jehová Diosaruw yanaptʼa mayiñama, ukatsti tamanak tumptʼiri Angelo Manera jilatan arunakapatsa amuytʼañamarakiwa, jupasti sänwa: “Diosan arunakap kunayman toqet yatiyasajja, Jehová Diosar yaqha toqe servitaswa uñachtʼaytanjja. Ukatsti ukham yatiyasajj Diosar confiyatasa ukhamarak Jupar taqe chuyma serviñ munataswa uñachtʼayaraktanjja” sasa. Jilatajj saskakiwa: “Kunayman toqet yatiyasajja, Diosarojj ‘kuntï maykitäta uk luräwa’ siskiristsa ukhamawa” sasa. Cheqasa, kunayman toqenakat jan ajjsaras yatiytan ukhajja, Diosan suma serviripätaswa uñachtʼaytanjja, Juparus jukʼampiw confiyaraktanjja (2 Corintios 12:9, 10 liytʼañataki).
13. 1) ¿Kunatsa Internetankir jw.org cheqat jaqenakar parlañasa? 2) ¿Kunjamsa jumajj jw.org cheqampejj yatiyirïta?
13 Walja jilat kullakanakajja, Internetankir jw.org cheqatwa jaqenakarojj jukʼamp parlapjje. Ukatwa sapürojj 1.600.000 jaqenakajj uka cheqar mantapjje. Ukhamatwa Bibliat apstʼat qellqatanak 700 jila arunakat liytʼapjjaspa ukhamarak apaqapjjaspa. Kunjamtï nayrajj radio toqejj jaya cheqanakan jakasir jaqenakar cheqa yatichäwinakajj yatiyasirïkänjja, ukhamarakiw jichha tiemponjj Internet toqejj jaya cheqanakan jakasir jaqenakarojj yatiyasi.
DIOSAN MARKAPAJJ YATIYAÑATAKIW WAKICHTʼISTU
14. 1) ¿Jilat kullakanakan kunan wakichtʼatäpjjañapas wakisïna? 2) ¿Kuna escuelas Bibliat suma yatichirïñatakejj yanaptʼawayistu?
14 Jehová Diosajj kuna yanapanaksa yatiyañatakejj churawayistu, kunjamanakat yatiyañatakis yanaptʼawayistu ukanakwa aka yatichäwin jichhakamajj yatjjatasktanjja. Ukampis janiw ukakïkiti, Diosajj markap toqew yatiyañatakejj wakichtʼawayistu. ¿Kunatsa ukajj wakisïna? Kunapachatï gramófono toqejj yatiyaskäna ukhajja, awisajj mä discurso istʼasajj jaqenakajj ‘janiw ukhamäkaspati’ sasaw sapjjerïna. Ukampis yaqhepajja, istʼasajj jukʼampiw Bibliat yatjjatañ munapjjarakïna. Ukhamasti suma yatichirïñatakisa, jan istʼañ munirinakar kunjam arusjjatañ yatiñatakisa jilat kullakanakarojj yatichasiñapänwa. Knorr jilatajja, qollan ajayun yanaptʼatäsinwa jilat kullakanakan wakichtʼatäpjjañap amuyäna. Ukatwa Diosan Arunakap Yatiyañatak Escuela tantachäwejj 1943 maran uttʼayasïna.
15. 1) Diosan Arunakap Yatiyañatak Escuelan arstʼirinakajja, ¿kunjamsa jikjjatasipjjäna? 2) Salmo 32:8 qellqatan jikjjataski uka arunakajja, ¿kunjamas jumar phoqasiwayi?
15 Jilat kullakanakasat waljanejja, jaqenak nayraqatan arstʼañ wal ajjsarayasipjjerïna. Julio S. Ramu jilatajja, 1944 maranwa nayrïr kuti arstʼäna, jupajj akham siwa: “Arstʼäwijanjja Biblian qellqatäki uka Doeg chachatwa parlañajäna. Taqpach arstʼäwijanjja, pʼeqet kayukamaw ajjsarañat wal khatatiyäta, ukhampachas arstʼäwij tukuyayätwa” sasa. Diosan Arunakap Yatiyañatak Escuelanjja, jiskʼa wawanakas arstʼapjjarakiwa. Tamanak tumptʼirit 12 tʼaqan parltʼaniwayktan uka jilatajj akham saskakiwa: “Mä jiskʼa yoqall wawajja, nayrïri arstʼäwipan ajjsarañat niya jachirpachänwa. Ukhampachas arstʼäwipjja tukuyänwa” sasa. Yaqhep jilat kullakanakajj wali ajjsarirïpjjänwa, ukatwa taman arstʼañataki ampar loqtañsa, nayraqatar arstʼir makatañsa ajjsarayasipjjerïna. ¿Ukhaman uñjasirïtati? Ukhamächi ukhajja, jan ajjsarañatakejj Jehová Diosaruw yanaptʼa mayiñama. Jupasti kunjamtï Diosan Arunakap Yatiyañatak Escuelan nayrïr yateqerinakar yanaptʼkänjja ukhamarakiw yanaptʼätam (Salmo 32:8 liytʼañataki).
16. 1) ¿Kuna amtampis Galaad Escuelajj nayrajj apasïna? 2) ¿Kuna amtampis Galaad Escuelajj 2011 marat aksarojj apasjje?
16 Jehová Diosajj Galaad Escuela toqew servirinakapar yanaptʼawayaraki. Uka escuelajj yatiyir jukʼamp sarañ munapjjañapatakiw jilat kullakanakarojj yanaptʼi. Nayrïr escuelajj 1943 maranwa apasïna, ukhat jichhakamajj niya 8.500 jilat kullakanakaw ukar sarawayapjje, jupanakasti niya 170 markanakanwa misionerjam servisipki. 2011 maratjja, precursor especialanakaru, tamanak tumptʼirinakaru, betelitanakaru, jan ukajj uka escuelar janïr sarapki uka misioneronakaruw invittʼasjje.
17. Galaad Escuela utjatapatjja, ¿kuna askinakas jikjjatasiwayi?
17 Galaad Escuela utjatapatjja, ¿kuna askinakas jikjjatasiwayi? Japón markat amuytʼañäni. Agosto 1949 maranjja, janïraw tunka jilat kullakanakas uka markan utjkänti. Mä qawqha tiempotjja, Galaad Escuelat misturi 13 misioneronakaw Japón markar puripjjäna. Jupanakasti jilat kullakanakarojj yatiyapjjañapatakiw wal yanaptʼapjjäna. Jichhajja 216.000 jilat kullakanakaw uka markan utj-jje. Ukhamarus niya chikataniw precursorjam servisipki.
18. ¿Kuna yaqha escuelanakas Jehová Diosan markapan utji?
18 ¿Kuna yaqha escuelanakas Jehová Diosan markapan utji? Mä qawqhajj akanakawa: Diosan Arunakap Yatiyañatak Escuela, Precursoranakatak Escuela, Diosan Reinopat Yatiyirinakataki Escuela, Tamanak Tumptʼirinakataki ukat Warminakapampitak Escuela, Sucursal Sarayirinakataki ukat Warminakapampitak Escuela. Uka escuelanakaw walja jilat kullakanakarojj wakichtʼawayi, Jehová Diosar jukʼamp confiyañatakis yanaptʼawayaraki. Kunjamtï uñjtanjja, Jesusajj jichhürunakan wakichtʼaskakistuwa.
19. ¿Kunsa Russell jilatajj yatiyañ toqet amuyäna, ukat kunjamsa phoqasiwayi?
19 Diosan Reinopan uttʼayasitapatjja, pataka jila maranakaw pasawayjje. Ukhat jichhakamajj Jesucristo Reyisaw yatiyasiñapatak pʼeqtʼaski. 1916 maranjja, Charles Taze Russell jilatajj sänwa: “Diosan arunakapajj jukʼampiw yatiyasiski, jukʼampis yatiyasiskakiniwa. Jiwasaw ‘Diosan Reinopat suma yatiyäwinak’ aka Oraqpachan yatiyañasa” sasa (La fe en marcha, de A. H. Macmillan, 69 jana). Russell jilatajja, ‘Diosan arunakapajj aka Oraqpachanwa yatiyasini’ sasaw jan pächasis säna. Uka arunakapajj phoqasiwayapuniwa, jichhajj taqe cheqanwa yatiyasktanjja. Yatiyañataki kunayman yanaptʼanak churatapat Jehová Diosar walpun yuspärtanjja.
^ tʼaqa 2 Uka 500 jaqenakatjja, waljanejj cristianoruw tukupjjpachäna. ¿Kunatsa ukham sistanjja? Uka “phesqa pataka” jaqenakarojj ‘jilatanaka’ sasaw apóstol Pablojj säna. Ukatsti akham sarakïnwa: “Ukanakatsti waljaniw jakasipki, yaqhepanakasti jiwarjjapjjarakiwa” sasa. Amuyatajja, Pablosa, mayni cristianonakasa, uka 500 jaqenakat waljaniruw uñtʼapjjpachäna.


c: text/html

text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Casadonakataki, solteronakataki ewjjtʼanaka (1-16)
-
“Sapa maynisa kunjamtï Diosajj jawski, ukhamakïskpan” (17-24)
-
Solteronaka, viudanaka (25-40)
7 Jichhajj qellqanipkista uka jisktʼanakaruw nayajj qhanañchtʼasinkta, mä chachatakejj jukʼampi walïspawa warmi jan llamktʼañapajja.
2 Ukampis qʼañu jucha lurañanak wal utjatap laykojja, chachajj warminïpan, warmis chachanirakïpan.
3 Kuntï chachajj warmipamp phoqañapäki uk phoqpan, warmejj uka pachparaki chachapampejj lurpan.
4 Chachan warmejj janiw pachpa cuerpopjjarojj munañanëjjeti, jan ukasti chachapaw cuerpopjjarojj munañanëjje. Warmin chachasti janirakiw pachpa cuerpopjjarojj munañanëjjeti, jan ukasti warmipaw cuerpopjjarojj munañanëjje.
5 Chacha warmjam ikthapiñatjja jan jumanakajj janiw sasipjjamti. Ukampis jumanakatejj oración lurañataki mä qhawqha tiempo jan ikthapiñataki amtapjjstajja, ukajj waliwa. Ukatjja chacha warmjamajj mayamp ikthapipjjasmawa, ukhamat Supayajj jan jumanakar yantʼañapataki, munañanakamar jan apnaqañ puedipjjatam layku.
6 Kuntï nayajj sapksma ukjja jumanakajj lurapjjasmawa, janirakiw ukajj mä mandamientökiti.
7 Taqenis nayjamäpjjaspa ukwa nayajj munta. Ukampis sapa mayniw Diosatjja mä regalo katoqe, maynejj akhamata, maynejj ukhamataraki.
8 Jan casaratanakarusa viudanakarusa nayajj saraktwa, jupanakatakejj jukʼamp walïspaw nayjam sapakïsipkañapajja.
9 Ukampis jupanakatejj munañanakapar jan apnaqerjamäpkchi ukhajja, casarasipjjpan, jukʼampi waliw casarasiñajja, warmi munañampi chacha munañampi apayasiñat sipansa.
10 Casaratäpki ukanakarojj nayajj saraktwa, janiw nayajja, jan ukasti Tatituwa: mä warmejja janiw chachapat jaljtañapäkiti.
11 Jupatï chachapat jaljtanejja, jan yaqhamp casaraspanti, jan ukasti chachapampi sumankthapjjpan; chachajj janirakiw warmipar jaytanukuñapäkiti.
12 Mayninakarojj nayajj saraktwa, jïsa, nayaw sista, janiw Tatitojja: mä jilatatejj jan creyente warminïchi, warmipajj jupampi jakañ munchi ukhajja, janiw jaytanukuñapäkiti.
13 Mä warmitejj jan creyente chachanïchi, chachapajj jupampi jakañ munarakchi ukhajja, janiw chachapar jaytanukuñapäkiti.
14 Jan creyentëki uka chachajja, warmipampi juntöskatap laykojj santowa, jan creyentëki uka warmejja, creyente chachapampi juntöskatap laykojj santarakiwa. Janitejj ukhamäkaspajja, wawanakapajj janiw santöpkaspati, ukampis jichhajj santöpjjewa.
15 Jan creyentëki ukatejj sarjjañ amtchejja, sarjjpan. Jilatasa jan ukajj kullakasa janiw uka casonjja chinkatatäjjeti, ukampis Diosaw jumanakarojja sumankañar jawsapjjtamjja.
16 Jumatejj casarat warmïstajja, ¿kunjamaraki chachamar jan salvañam yattasti? Jumatejj casarat chachästajja, ¿kunjamaraki warmimar jan salvañam yattasti?
17 Kuntï Jehová Diosajj sapa maynir churki, kunjamtï Diosajj jawskaraki ukarjam sapa maynis sarnaqpan. Taqe congregacionansa uka ewjjanakwa nayajj churarakta.
18 Mä chachatejj circuncidatäkasina Diosan jawsatächejja, ukhamakïskpan. Mä chachatejj jan circuncidatäkasin Diosan jawsatächejja, jan circuncidaspanti.
19 Circuncidasiñajj janiw kunäkisa, jan circuncidasiñas janirakiw kunäkisa, Diosan mandamientonakap phoqañaw jukʼamp wakiskirejja.
20 Sapa maynisa kunjamtï Diosajj jawski, ukhamakïskpan.
21 ¿Esclavökasati jumajj jawsatäyäta? Jan ukat llakisimti, jumatï jichhajj libre jakasirjamästajja, jan ukhamak pasayamti.
22 Tatitun mä arkiripatejj esclavökasina jawsatächejja, librëjjewa, Tatitunkjjarakiwa. Khititejj libre jaqëkasina jawsatächi ukajja, Criston esclavoparakiwa.
23 Jumanakajj wali jila alampi alatäpjjtawa, ukhamajj janiy jaqenakan esclavopäjjapjjamtejja.
24 Jilatanaka, kunjamtï sapa maynis jawsatäpktajja, Dios nayraqatanjj ukhamäsipkakim.
25 Khitinakatejj sapäsipki ukanakatakejja, janiw Tatitun mandamientopajj utjkituti. Niyakejjay Tatitojj nayat khuyaptʼayaschejja, kuntï nayajj sapksma ukarojj confiyapjjasmawa.
26 Niyakejjay jan wali tiemponakan jakstanjja, nayajj akham amuyta: mä chachatejj casadöchi jan ukajj solteröchi ukhajja, jukʼamp walïspawa ukhamäskakiñapajja.
27 Jumatejj mä warmir chinkatatästa ukhajja, jan jaljtañ thaqamti. Jumatejj jan warminïkstajja, jan warm thaqamti.
28 Ukampis jumatejj casarasismajja, janiw kuna juchäkaspasa. Sapäski ukatejj casarasispajja, janirakiw kuna juchäkaspasa. Ukhamarus khitinakatejj casarasipkani ukanakatakejja, tʼaqesiñaw jañchipan utjani. Ukampis uka tʼaqesiñatwa nayajj salvañ munapjjsmajja.
29 Jilatanaka, nayajj akham saraktwa, utjkis uka tiempojj jukʼaptatäjjewa. Jichhat uksarusti khitinakatejj warminïpki ukanakajja, janis warminïpkaspa ukhamäpjjpan.
30 Khitinakatejj jachapki ukanakajja, jan jachapki ukanakjamäpjjpan. Khitinakatejj kusisipki ukanakajja, jan kusisipki ukanakjamäpjjpan. Khitinakatejj alapki ukanakajja, jan utjirinïpki ukanakjamäpjjpan.
31 Khitinakatejj akapachat beneficiasipki ukanakajja, akapachat jan phoqatpach beneficiasipki ukanakjamäpjjpan, kunanakatejj akapachan pasaski ukanakajj mayjtʼaskatap layku.
32 Jumanakajj jan kuna llakinïpjjasma ukwa nayajj munta. Jan casarat chachajja, kunanakatï Tatitunkki ukanakatwa llakisi, mä arunjja kunjamsa Tatitur kusisiyaspa uka toqetwa llakisi.
33 Ukampis casarat chachajja, kunanakatï akapachankki ukanakatwa llakisi, mä arunjja kunjamsa warmipar kusisiyaspa uka toqetwa llakisi,
34 amuyupansa tʼaqjtatäjjarakiwa. Ukhamarus jan casarat warmisa mä virgen tawaqosa kunanakatï Tatitunkki ukanakatwa llakisi, ukhamat jupan cuerpopasa amuyupasa santöñapataki. Ukampis casarat warmejja, kunanakatï akapachankki ukanakatwa llakisi, mä arunjja kunjamsa chachapar kusisiyaspa uka toqetwa llakisi.
35 Ukanakjja jumanakar yanaptʼañatakiw nayajj sapjjsma, janiw jumanakar jarkʼañ laykojja, jan ukasti chʼamañchtʼapjjsmawa, kunatï walïki ukanak lurapjjañamataki, sapürus Tatitur jan kunampi jarkʼata taqe chuyma servipjjañamataki.
36 Ukampis maynitejj solterökasin cuerpon munañanakapar jan atipirjamäkchi, qʼajjo wayna tiempsa qʼajjo tawaq tiempsa pasjjarakchi ukhajja, akham lurañapawa: kuntï jupajj lurañ amtki uk lurpan, janiw kuna juchsa lurkiti. Casarasipjjpan.
37 Ukampis maynitejj chuymapan amtjjchi, amuyuparjamajj janiraki casarasiñajj wakiskchiti, jan ukajj cuerpon munañanakapar apnaqerjamächi, chuymapansa sapakïskaña amtarakchi ukhajja, walïniw ukham luratapajja.
38 Ukhamarakipï maynitejj casaraschi ukhajja, walïniw ukham luratapajja, ukampis maynitejj jan casaraschi ukhajja, jukʼamp walïniw ukham luratapajja.
39 Mä warmejja chachap jakkipanjja chachapar chinkatatawa. Ukampis chachapatejj jiwañan iktʼjjchi ukhajja, khitimpiy casarasiñ munchi ukampi casarasiñatakejj librëjjewa, ukampis Tatitun arkiripampikiw casarasiñapa.
40 Nayajj saraktwa, jupatejj mayamp jan casaraskanejja, jukʼamp kusisitäniwa. Cheqpachansa nayajj Diosan espiritupanirakïtwa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
1 Corintios 7
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
NAYRÏR JANAN PʼEQEÑCHÄWIPA | HONRADO JAQËÑAJJ ¿KUNATSA WAKISI?
Honrado jaqëñajj ¿janit wakisjje?
Hitoshi sat chachajja, Japón markankir mä empresanwa qollqe jakhurjam irnaqäna. Mä kutejj patronapampiw qollqe jakthapisipkäna, ukat patronapajj ‘papelanak mayjtʼayañasawa’ sasaw säna. Ukampis jupajja, ‘janiw uk lurkirïsti, nayajj cristianötwa’ sasaw qhanañchäna. Patronapajj ‘trabajot jaqsuyasïtawa’ sasaw säna, qhepatjja cheqapuniw jaqsut uñjasïna.
Mä qawqha phajjsitjja, Hitoshi chachajj wali aynachtʼataw uñjasïna, janiw mä suma trabajo jikjjatirjamäkänti. Sañäni, trabajiñapatak jisktʼapkäna ukhajja, ‘janiw kʼarisiñ munkti’ sasaw säna. Trabaj churañatak jisktʼkäna uka jaqejja, akham sänwa: “Amuyumajj wali mayjawa” sasa. Familiapas amigonakapasa, mä suma trabaj jikjjataskätawa sapjjänwa, ukampis honradöñajj janis wakisjjaspa ukham jupajj amuyäna. Jupasti siwa: “¿Cristianötwa sasin sañajajj janich wakiskaspa? sasaw jisktʼasiyäta” sasa.
Akapachanjja, honrado jaqenakarojj janiw askit uñjapkiti. Yaqhepanakajj janiw honradöñajj wakiskiti sasaw amuyapjje, yamas alakip lurapki ukanakatakejj janiw askïkiti. Sudáfrica toqenkir mä warmejj akham siwa: “Irnaqäwijanjja, jaqenakajj janiw cheqapar kuns lurapkiti, jupanakjam jan walinak lursna ukwa munapjje” sasa.
Aka oraqpachanjja, jaqenakajj kunats kʼarisipjjakiwa, janiw honradöpkiti. Pasïr maranakan Massachusetts Universidadan yatjjataskäna ukarjamajja, Robert S. Feldman psicologojj akham sänwa: “Sapa pataka jilïr jaqenakatjja, sojjta tunkaniw tunka minutonak parlkasajj may kutis kʼarisipjje” sasa. Jupajj akham saskakiwa: “Taqe ukanak yatjjatasinjja, walpun muspharapjjayäta. Sapüru jakäwisan kʼarisiñ utjatapajj janiw cheqaw sañjamäkänti” sasa. Cheqas janiw khitis kʼarinak parlapjjañap munktanti, ukampis aka oraqpachanwa kʼarisiñajj waliw utji.
¿Kunatsa kʼarisiñasa, lunthatasiñasa ukat yaqha toqenakan jan cheqaparjam kun lurañas utjpacha? Taqe kunan jan cheqapäñajj ¿kunjamsa jaqenakar aynachtʼayi? Ukampis ¿kunsa jan ukham jaqëñatakejj lursna?


text:
BIBLIAN SUMA YATICHÄWINAKAPA | ISAÍAS 17-23
Munañasarjam sarnaqasajja jan waliruw purtʼassna
Sebna chachajj inas Ezequías reyin mayordomopächïna. Jupajj wali aytata chachänwa, reyikiw jupat jukʼampïna. Ukhamajja walja askinakwa lurañapäna.
22:15, 16
Sebna chachajj markapatwa wal llakisiñapäna.
Jupatakikiw taqe kuns munäna, wali aytatäñ munarakïna.
22:20-22
Jehová Diosajj Eliaquim chacharuw Sebna chachan puestop churjjäna.
Eliaquim chachajj “Davidan utapan llavenakap” katoqäna, ukaw munañanïtapsa ukat wali jilïrïtapsa uñachtʼayäna.
Aka toqet amuytʼma: Niyakejjay Sebna chachajj wali munañanïchïnjja, ¿kunsa yaqhanakar yanaptʼañatakejj luraspäna?


text:
9 sarnaqäwi: Noé tatax mä arka luri
NOÉ tatax mä warmini kimsa yuqanïnwa. Yuqanakapaxa Sem, Cam, Jafet satäpxänwa. Kimsanpachaw warminipxäna. Ukhamasti Noen familiapanxa kimsaqallqunipxänwa.
Diosax Noerux mä jach’a arka luram sänwa, ukax janiw uñt’atäkänti khä tiemponxa. Uka arkax wali jach’a botjamänwa, mä jach’a cajar uñtasitänwa. ‘Kimsa altusan luräta, ukat jisk’a utanakaruw jalanuqäta’ sataynaw Diosaxa. Uka utanakaxa, Noempi familiapampitaki, animalanakataki, manq’a imañataki jalanuqatänwa.
Uka arkxa, jan umansa mantkañwa luräta sataynawa Diosaxa. ‘Mä jach’a jallwa apayanï jan wali jaqinakaru tukjañataki. Khititï jan arkankkani ukaxa jiwaniwa’ sänwa.
Noempi yuqanakapampix iyaw sasaw ark lurañ qalltapxäna. Ukampis yaqha jaqinakax larusipxänwa. Jan walinak lurasipkakïnwa. Diosan arunakap yatiykän ukhaxa janiw khitis Noerux ist’añ munkänti.
Wali jach’änaw arkaxa, ukatwa mara mara lurapxänxa. Walja maranakatwa tukuyxapxäna. Ukatxa, Diosax animalanak arkar anantam sataynawa Noeruxa. Qachun urquni paris parisa ukar anantäta, ukat yaqha animalanaksti paqallqkam anantarakïta, sataynawa Diosaxa, ukat kunayman kasta jamach’inakampi. Diosax kunjamtï siskän ukarjamaw Noex luräna.
Ukatxa, Noempi familiapampix arkaruw mantxapxäna. Ukatsti Diosaw punkxa jist’antxäna. Noempi familiapampixa uka manqhanwa suyasipkäna. Jumax ukansa suyaskasma ukham amuyt’asma. ¿Diosax jalluw purintani siskäna ukax utjpachäniti?
Génesis 6:9-22; 7:1-9.
Jiskt’äwinaka
- ¿Noen familiapanxa qhawqhanïpxänsa, ukat yuqanakapax kamsatäpxänsa?
- ¿Kuna jan uñt’atsa Diosax Noerux luram satayna, ukat kunatsa?
- ¿Noé chachax arka tuqit yatiyir sarkäna ukhax ist’apxänti?
- ¿Noerux animalanakampi kamachañamaw sänsa Diosaxa?
- Kunapachatï Diosax arka jist’antxäna ukhaxa, ¿Noempi familiapampix kamachapxañapänsa?
Yaqha jiskt’äwinakampi
- Liyt’añamawa Génesis 6:9-22.
¿Kunatsa Noé chachax taqinit sipansa Diosan suma yupaychiripänxa? (Gén. 6:9, 22.)
¿Jehová Diosax ñanqha jan wali luräwinak uñjasax kamsisa, uk yatisax waliskaspati jan walinakampi kusist’añaxa jan ukax jan walinak uñch’ukiñasa? (Gén. 6:11, 12; Sal. 11:5.)
¿Jehová Diosan markapata iwxanaka katuqasaxa kunjamsa Noé chachat yatiqassna? (Gén. 6:22; 1 Juan 5:3.)
- Liyt’añamawa Génesis 7:1-9.
Noé chachaxa juchan jaqiskchïnsa Jehová Diosax aski jaqiw sänwa, ¿kunatsa ukax ch’amachasiskakiñasatakix yanapistu? (Gén. 7:1; Pro. 10:16; Isa. 26:7.)


text:
19 YATICHÄWI
Jehová Diosat janipun jitheqtamti
1, 2. ¿Khitis jichhürunakan jan walinakat jarkʼaqestaspa?
JALLU urunsa anqan sarnaqkasma ukham amuytʼañäni. Alajjpachajj wali qenayrantatawa, lliju llijunakas wal llijtaniraki, qʼejjo qʼejjonakas waliw istʼasiraki. Ukjjarusti jallojj walpun purintaraki. Ukhaman uñjasisajj jankʼakiw kawkjar imantasiñsa thaqtasma. ¡Mä suma waña lugar jikjjatasajj walpun kusisisma!
2 Jichhürunakanjja, niya ukhamanarakwa uñjastanjja. Akapachajj sapürutjamaw jan walir saraski. Ukatwa jumajj akham jisktʼasisma: “¿Khitis jan walinakat jarkʼaqetaspa?” sasa. Salmo qellqerinakat maynejj akham sänwa: “[Jehová Dios] jumätaw imantasiñajjajja, jarkʼaqasiñajjasa, Diosajjay, jumaruw taqpach chuymamp alkatsma” sasa (Salmo 91:2). Jehová Diosaw jan walinakar saykatañatakejj yanaptʼistaspa, jutïrinsa suma jakañwa churarakistani.
3. ¿Kunjamsa Jehová Diosampejj jarkʼaqayassna?
3 ¿Kunjamsa Jehová Diosajj jan walinakat jarkʼaqestaspa? Jupajj taqe llakinakar saykatañatakiw yanaptʼistaspa. Jan walinak lurañ munapkistu uka jaqenakat sipansa, Diosajj jukʼamp chʼamaniwa. Jan walinakansa jichhürunakan uñjaskchiñänejja, Diosaw taqe ukanakjja jutïrin askichjjani. Bibliajj akham sasaw chʼamañchtʼistu: ‘Diosan wali munata jakasisipkakimʼ sasa (Judas 21). Jan walinakar saykatañataki yanaptʼa katoqañatakejja, Jehová Diosat janiw jitheqtañasäkiti. ¿Kunsa jan jitheqtañatakejj lurañasa?
DIOSAJJ MUNASISTUWA JUPAR MUNASIÑASARAKIWA
4, 5. ¿Kunjamsa Jehová Diosajj munasiñap uñachtʼayistu?
4 Jehová Diosat jan jitheqtañatakejja, nayraqatajj qhawqsa Diosajj munasistu ukwa amuytʼañasa. Kunanaksa Jupajj jiwasanak layku lurawayi ukanakwa amuytʼañasa. Diosajj mä suma oraqwa jiwasan jakasiñasatak lurawayi, ukanjja musparkañ plantanaka, animalanakaw utji. Diosajj manqʼsa umsa churarakistuwa. Bibliansti, Jupajj kamsatasa, kunjam Diosasa, ukanakwa yaticharakistu. Taqe ukanakat sipansa, wali munat Yoqaparuw aka oraqerojj jaqenak layku jiwañapatak khitanïna, ukhamatwa qhawqha munasirisa uk uñachtʼayistu (Juan 3:16). Jesusan jaqenak layku jiwatapatwa jutïrinsa wali sum jakasirakiñäni.
5 Jehová Diosajj alajjpachankir mä Reino uttʼayi, uka Reinojj niyaw taqe tʼaqesiñanak chhaqtayjjani. Uka Reinorakiw aka oraq paraisoptayani. Ukanjja taqeniw sumana, kʼuchiki jakasipjjani (Salmo 37:29). Maysa toqetjja, Diosajj jichhürunakan sum jakasiñ yatichasaw munasiñap uñachtʼayarakistu. Diosajj mayisipjjeta sarakistuwa, jupajj mayisitanakas istʼañatakejj jankʼakiwa. Cheqansa Jehová Diosajj taqeniruw munasistu, ukajj qhanaw amuyasi.
6. ¿Kunjamsa Jehová Diosar munasitas uñachtʼaysna?
6 Jehová Diosajj taqeniruw munasistu, jiwasajj jupar munasiñasarakiwa. ¿Kunjamsa jupar munasitas uñachtʼaysna? Kunanaktï jupajj jiwas layku lurki ukanakat yuspärasaw uñachtʼaysna. Jichhürunakanjja, jaqenakajj jan yuspärasirïpjjewa. Jesusajj aka oraqenkkäna ukhas jaqenakajj ukhamäpjjarakïnwa. Mä kutejja, Jesusajj lepra usuni tunka jaqenakaruw qolläna, ukampis maynikiw Jesusar yuspäräna (Lucas 17:12-17). Jiwasajja, Jesusar yuspärkäna uka jaqetwa yateqasiñ muntanjja, Jehová Diosarojj yuspärañasapuniwa.
7. ¿Kunjamsa Jehová Diosar munasiñasa?
7 Jehová Diosarojj munasiñasarakiwa. Jesusajja, taqe chuymamampi, taqe almamampi, taqe amuyumampiw Jehová Diosar munasipjjañama sasaw discipulonakapar säna (Mateo 22:37 liytʼañataki). ¿Uka arunakajj kamsañsa muni?
8, 9. ¿Kunjamsa Jehová Diosar munasitas uñachtʼaysna?
8 “Jehová Diosar munastwa” sasajj janiw aleqakejj sañasäkiti. Jiwasatï taqe chuymasampi, taqe almasampi, taqe amuyusampi Jehová Diosar munasiñäni ukhajja, luratanakasampiw jupar munasitas uñachtʼayañäni (Mateo 7:16-20). Diosar munasstan ukhajja, mandamientonakap phoqarakiñäniwa sasaw Bibliajj qhanañchi (1 Juan 5:3 liytʼañataki).
9 Jehová Diosar istʼtan ukhajja, kusisita, suma ukhamaw jakastanjja (Isaías 48:17, 18). Ukampis ¿kunas Jehová Diosat jan jitheqtañatakejj yanaptʼistani? Uk jichhajj yatjjatañäni.
JEHOVÁ DIOSAR JAKʼACHASISKAKIÑÄNI
10. ¿Kunatsa Jehová Diosat yatjjataskakiñama?
10 ¿Kunas Jehová Diosan amigopäñatak yanaptʼawaytam? Bibliat yatjjatasaw Jehová Diosar jukʼamp uñtʼawaytajja, ukaw amigopäñatakejj yanaptʼawaytam. Jehová Diosan amigopäñajj ninajj aqki ukamp sasiwa. Ninajj aqaskakiñapatakejja lawanak uchañaw wakisi. Diosan amigopäskakiñatakejj ukhamarakiw Bibliat yatjjataskakiñama (Proverbios 2:1-5).
11. ¿Kunjamsa Biblian cheqa yatichäwinakapajj yanaptʼätam?
11 Bibliat jukʼampi yatjjataskakïta ukhajja, chuymar purtʼkiri cheqa yatichäwinak yateqaskakïtawa. Jesusan pä discipulonakapat parltʼañäni, kunapachatï Jesusajj Biblian profecianakapat jupanakar amuytʼaykäna ukhajja, akham sapjjänwa: “Jupajj thak jutkasin parlkistäna, Qellqatanakatsa qhanañchkistäna ukhajja, ¿janit chuymasajj nakkistänjja?” sasa (Lucas 24:32).
12, 13. 1) ¿Kunas Jehová Diosar munasitasampejj pasaspa? 2) ¿Kunas Jehová Diosar munasiskakiñatakejj yanaptʼistaspa?
12 Kunjamtï Jesusan discipulonakapajj Biblian profecianakapat amuytʼasin kusisipkänjja, ukhamarakiw jumajj Bibliat sum amuytʼasajj kusispachayätajja. Ukaw Jehová Diosar uñtʼañatakisa jupar munasiñatakis yanaptʼawaytamjja. Jichhasti uka munasiñajj jan thayaraspati ukwa munpachätajja (Mateo 24:12).
13 Jehová Diosan amigopäjjasajj jukʼampiw jupar jakʼachasiñatak chʼamachasiñama. Jehová Diosatsa Jesusatsa yateqaskakiñamawa, lupʼiñamarakiwa, uka yateqatarjamaw sarnaqañamaraki (Juan 17:3). Biblia liyisasa Bibliat yatjjatasasa, akham sasaw jisktʼasiñama: “¿Kunsa aka qellqatajj Jehová Diosat yatichitu? ¿Kunatsa Diosarojj taqe chuymajampi taqe almajampi munasiñaja?” sasa (1 Timoteo 4:15).
14. ¿Kunjamsa oracionajj Jehová Diosar munasiñatak yanaptʼistaspa?
14 Mä suma amigosamp sapa kut parltʼastan ukhajja, jupampejj sum apastanjja. Jehová Diosampejj niya ukhamarakiwa, jupar sapa kut oración mayistan ukhajja, jupampejj sum apasiraktanjja (1 Tesalonicenses 5:17 liytʼañataki). Oracionajj alajjpachankir Awkisan mä suma regalopawa. Ukatwa jupar taqe chuyma mayisiñasa (Salmo 62:8). Janiw pʼeqer yatsut arunakampejj Diosar orañasäkiti, jan ukasti kunatï chuymasan utjki ukanakwa mayisiñasa. Ukhamasti jiwasatï Bibliat yatjjataskakiñäni, oracionsa taqe chuyma lurarakiñäni ukhajja, Diosarojj taqe chuymaw munasiñäni.
JEHOVÁ DIOSATWA JAQE MASISAR PARLAÑASA
15, 16. ¿Kunatsa jumatakejj Diosan arunakapat parlañajj wakisi?
15 Jehová Diosat jan jitheqtañ munkstan ukhajja, kunarutï creyktan ukanakatwa jaqe masisar parlañasa. Jehová Diosat yaqhanakar parlañajj wali kusiskañawa, janipuniw ukham yaqha luräwejj utjkiti (Lucas 1:74). Jesusaw jaqenakar yatiyir sarapjjam sasin arkirinakapar säna. Ukatwa cristianonakajj Diosan Reinopat suma yatiyäwinak yatiyañasa. ¿Jumajj jaqenakar uka Reinot parljjtati? (Mateo 24:14; 28:19, 20).
16 Apóstol Pablotakejja, Diosan arunakap yatiyañajj wali wakiskirïnwa. Jupatakejj ‘wali valoranïnwa’ (2 Corintios 4:7). Jumajja, Jehová Diosatsa amtanakapatsa jaqenakar parlarakismawa, ukhamatwa uka wakiskir luräwimp phoqäta. Ukanakat jaqenakar yatiyasajj Jehová Diosaruw servisktajja, jupajj janipuniw ukham luratamat armaskaniti (Hebreos 6:10). Yatiyañajj Jehová Diosar jakʼachasiñataki ukhamarak wiñay jakañ katoqañatakiw yanaptʼätam, jaqenakarus ukhamarakiw yanaptʼani (1 Corintios 15:58 liytʼañataki). Diosan arunakapat parlañajj wali kusiskañawa, janipuniw ukham yaqha luräwejj utjkaspati.
17. ¿Kunatsa jaqenakarojj Diosan arunakapat jankʼak yatiyañasa?
17 Diosan arunakapajj jankʼakiw jaqenakar yatiyasiñapa. Ukatwa jiwasajj “Diosan arunakap” ‘jankʼak yatiyañasa’ (2 Timoteo 4:2). Jaqenakajj Diosan Reinopat istʼapjjañapawa. Bibliajj akham siwa: “Jakʼankiwa [Jehová] Tatitun khä jachʼa urupajja. ¡Jakʼankiwa uka urojj, jankʼakiw purinirakini!”, “purisinkaniwa horasaparu” sasa (Sofonías 1:14; Habacuc 2:3). Jehová Diosajj niyaw Supayan apnaqat aka jan wali pacha tʼunjani. Uka uru janïr purinkipanjja, Diosar serviñ amtapjjañapatakiw jaqenakar yanaptʼañasa.
18. ¿Kunatsa Diosarojj cheqpach cristianonakamp chika serviñasa?
18 Jehová Diosajj cheqpach cristianonakamp chika jupar sirvsna ukwa muni. Bibliajj akham siwa: “Mayninakajj kunjamäsipkisa ukjja amuyapjjapuniñäni, ukhamat munasiñasa wali suma luräwinakasa jukʼamp utjañapataki. Tantachäwinakasjja janirak jaytanukupjjañäniti, kunjamtï yaqhepanakajj jaytanukuñar yatitäpki ukhamjja, antisas maynit maynikam purapat chʼamañchtʼasipjjañäni, Diosan urupan jakʼankjjatap yatisajj jukʼamp uk lurapjjañäni” sasa (Hebreos 10:24, 25). Ukhamajj taqpach tantachäwinakar sarañatak chʼamachasiñäni, ukanwa maynit maynikam chʼamañchtʼasiñäni.
19. ¿Kunas jilat kullakanakar munasiñatakejj yanaptʼistaspa?
19 Tantachäwinakar sarasajj suma amigonakwa jikjjatäta, jupanakaw Jehová Diosar serviñ yanaptʼapjjätam. Jupanakajj jumjamarakiw Diosar serviñatak chʼamachasipjje, jumjamarakiw pantjasipjje. Ukatwa pantjasipjjani ukhajj jankʼak perdonañama (Colosenses 3:13 liytʼañataki). Jilat kullakanakan pantjasitanakap uñchʼukiñat sipansa suma luratanakapwa thaqañama. Ukaw jupanakar munasiñatakisa Jehová Diosar jukʼampi munasiñatakis yanaptʼätam.
‘CHEQPACH JAKAÑA’
20, 21. ¿Kunas ‘cheqpacha jakañajja’?
20 Diosajja amigonakapajj kusisita jakasipjjaspa ukwa muni. Jutïrinjja janiw kunjamtï akapachan jakktan ukham jakjjañäniti sasaw Bibliajj qhanañchi.
21 Paraisonjja, janiw 70, 80 maranakaki jakjjañäniti, jan ukasti ‘wiñayaw jakasjjañäni’. Janiw usuntañasa, nuwasiñanakasa, llakisiñanakasa utj-jjaniti. Ukaw Bibliarjamajj ‘cheqpach jakasiñajja’. Diosajj wiñay jakasiñas muni, ukampis jiwasaw cheqpach jakaña katoqañatakejj chʼamachasiñasa (1 Timoteo 6:12, 19).
22. 1) ¿Kunsa ‘cheqpach jakaña’ katoqañatakejj lurañasa? 2) ¿Kunatsa chʼamachasitasampejj wiñay jakañ jan jikjjatksna?
22 ¿Kunsa ‘cheqpach jakasiña’ katoqañatakejj lurañasa? ‘Kunatï walïki ukanakwa lurañasa’, ‘suma luräwinakansa qamirïñasarakiwa’ (1 Timoteo 6:18). Uka arunakajja, kuntï Biblian yateqktan ukarjam sarnaqaña sañ muni. Cheqpach jakañajj Jehová Diosan regalopawa, janiw chʼamachasitasampejj uk jikjjatksnati. Ukjja ‘Diosan wali khuyapayasiñapatwa’ katoqañäni (Romanos 5:15). Alajjpachankir Awkisajja, jupat jan jitheqtir servirinakapajj sum jakasipjjaspa ukwa muni.
23. ¿Kunatsa suma amtanakar puriñama?
23 Akham jisktʼasim: “¿Kunjamtï munki ukhamti Jehová Diosar servisktjja?” sasa. Inas jakäwiman jan wali lurañanak apanukuñ wakisitap amuychïta, ukhamäni ukhajja jankʼakiw ukanak apanukuñama. Jehová Diosar confiyktan, taqe kunan istʼañatakis chʼamachasiraktan ukhajja, jupajj jarkʼaqestuwa. Jehová Diosajja, Supayan apnaqat aka qhepa urunakan jupat jan jitheqtirinakarojj salvaniwa. Ukatsti kunjamtï jupajj arsuwaykejja, Paraison wiñay jakasiñasatakiw yanaptʼistani. Ukhamasti jumatï suma amtanakar purïta ukhajja, ¡jutïrinjja cheqpach suma jakasiñwa katoqäta!


text:
28 sarnaqäwi: Moisés wawaruw qhispiyasi
UÑJAM aka tawaqun luk’anapar katuntasisaw aka wawax wal jacht’aski. Aka wawax Moisesawa. ¿Uka suma uñnaqt’an tawaqux khitïpachasa uk yattati? Egiptonkir tawaquwa, Faraonan phuchapawa.
Mamitapaw kimsa phaxsinkam Moisés wawarux imantatayna, jan egipcionakax jiwayapxañapataki. Ukampisa Moisesarux katjapxaspaw sasaw jupax amuyasïna, ukat wawar qhispiyañatak kuns luratayna uk akan uñjañäni.
Umansa jan mantkiri mä canastwa lursutayna. Ukat Moisesarux uka canastaruw ichuntäna ukatxa Nilo sat jawir lakaruw canastxa jaytanïna totoranak taypiru. Ukat Moisesan María kullakaparuw aka wawa jayat uñjañapataki jaytäna.
Ukat Faraonan phuchapawa Nilo jawirar jarisir saräna. Mayak totor taypin mä canasta uñjäna. Yanapiriparuw akham säna: ‘Uka canasta aptanirapita’ sasa. Faraonan phuchapax canasta qhupiqäna ukhaxa, ¡mä suma asu waw uñjäna! Moisés asu wawax jachaskänwa, ukatwa uka tawaqux wal sintiqt’asïna. Faraonan phuchapax janiw uka wawar jiwayaykänti.
Ukatxa Moisesan María kullakapaw purinïna. Aka uñkatasinkaskiwa. ‘Aka wawa jumatak uywañapataki mä israelit warmi irptirich sarä’ sasaw Faraonan phuchaparu sänxa.
‘Mirä uk yanapt’ita’ sasaw Faraonan phuchapax sarakïna.
Ukhamasti Mariax laqaw mamapar yatiyir t’ijüna. Kunapachatï Moisesan mamapax purinïna ukhaxa, akham sänwa Faraonan phuchapaxa: ‘Aka wawa uywarapita, nayasti uywatamatxa pagaskämaw’ sasa.
Ukhamasti Moisesan mamapaxa wawapwa uywasiskäna. Ukat kunapachatï Moisesax jach’äxän ukhaxa, Faraonan phuchapaw irpasxäna, ukat wawapjam uywasxäna. Ukatwa Moisesax Faraonan utapan jiläna.
Éxodo 2:1-10.
Jiskt’äwinaka
- ¿Aka wawax khitisa, ukat khitin luk’anapatsa katuntasiski?
- ¿Jan Moisesar jiwayapxañapatakix Moisesan mamitapax kamachataynasa?
- ¿Aka dibujonkki uka jisk’a imillax khitisa, ukat kunsa luräna?
- Kunapachatï Faraonan phuchapax Moisés wawar katjkäna ukhaxa, ¿kamsänsa Mariaxa?
- ¿Faraonan phuchapax Moisesan mamitaparux kamsänsa?
Yaqha jiskt’äwinakampi
- Liyt’añamawa Éxodo 2:1-10.
¿Kunapachasa mamapax Moisesar yatichäna, ukat kunsa jichhapach awkinakasa taykanakasa ukat yatiqasipxarakispa? (Éxo. 2:9, 10; Deu. 6:6-9; Pro. 22:6; Efe. 6:4; 2 Tim. 3:15.)


text:
1Kunapachatix Herodesax uka markan reyïkän ukapachaw Jesusax Judea uraqina, Belén markan yurïna. Jerusalén markarusti amawt'a jaqinakaw inti jalsu tuqit purinipxäna, 2ukat jiskt'apxäna: —¿Kawkinkis jichha yurki uka judionakan reyipaxa? Inti jalsu tuqin warawarap uñjapxta, ukat jupar yupaychir jutapxta —sasa. 3Herodes reyisti uk yatisin wal mayjt'asïna, Jerusalenan jakir taqi jaqinakas mayjt'asirakïnwa. 4Ukat jupax jilïr sacerdotenakampiru, kamachi yatichirinakampir jawsthapiyäna, ukatsti kawkhantix Cristox yuriñapäkän uka tuqit jiskt'äna. 5Jupanakasti sapxänwa: —Judeankir Belén markan yuriñapawa, profetax akham qillqawayi: 6‘Judea uraqinkir Belén marka, wali aytat markanak taypinxa, janiw sinti jisk'äktati; jumat mä jilïrix mistuni, jupaw Israel markaxarux irpani’ sasa. 7Ukat Herodes reyix amawt'anakar jamasat jawsäna, ukatsti jupanakaruw jiskt'äna kunapachapunisa uka warawarax uñstkatayna uka. 8Jupanakarusti Belén markaruw khithäna, akham sasa: —Sarapxam, uka wawat sum yatxatanipxam; jikxatasinsti nayar yatiyapxita, ukat nayan yupaychir sarañaxatakiraki —sasa. 9Reyin iwxanakap ist'asinsti, amawt'anakax sarawayxapxänwa. Kawkïr warawartix uñjapkän ukax, jupanakan nayraqatap saräna, ukatsti kawkhantix wawax jikxataskäna ukkharuw sayt'äna. 10Amawt'anakasti warawarar uñjasin wal kusisipxäna. 11Utar mantasinsti wawarux, María taykapampïskir jikxatapxäna; ukatsti killt'asisin wawarux yupaychapxäna. Imasiñanakap jist'arasinsti, quri, incienso, mirra uka churäwinak juparux katuyapxäna. 12Amawt'anakasti mä samka tuqiw Herodesan ukar jan kutt'añapatak yatiyatäpxäna, ukat yaqha thakhinjam markapar kutt'awayxapxäna. 13Amawt'anakan sarxatapatsti, Tatitun angelapaw Josearux samkan uñstäna, juparusti sänwa: “Sartasim, ukatsti wawampiru María taykapampir irpxarusin Egipto markar jaltxam. Kunapachkamatix nayax siskäma ukürkamaw ukankäta, Herodesaw wawar jiwayañatak thaqhani” sasa. 14Uka arumpachaw Joseax wawampiru taykapampir irpxaruwayasin Egipto markar sarxäna, 15uka markansti Herodesan jiwañapkamaw ukankapxäna. Taqi akanakasti kuntix Tatitux profetap tuqi arskatayna ukarjamaw phuqhasiskäna: “Egiptot wawaxar jawsta” sasa. 16Herodesasti amawt'anakan jupar sallqjatap amuyasisinxa, walpun phiñasïna, ukat Belén markana, uka thiyanakan jakir wawanakar pä maranit aynachar taqpachanir jiwarayiriw khithäna; amawt'anakax sapkatayna uka urunakarjam amuyt'asa. 17Ukhamat Jeremías profetan qillqatapax phuqhasïna: 18“Arnaqasitanakaw Ramá sat markan ist'asi, jachañampi, wali ayquñampi. Raquelaw wawanakapat jachaskäna, jupasti janiw chuymachatäñ munkänti, wawanakapan jiwaratäxatap layku” sasa. 19Herodesan jiwatap qhipatsti, Tatitun angelapaw Egipto markan Josearux samkan uñstäna, ukatsti juparux sarakïnwa: 20“Sartasim, ukatsti wawampiru taykapampir irpxarusin Israel markar kutt'xam, wawar jiwayañ munirinakax jiwxapxiwa” sasa. 21Ukapachaw Joseax, wawampiru taykapampir irpxarusin Israel markapar kuttxäna. 22Joseasti Arquelao sat chachan Herodes awkip lanti Judea markar apnaqaskatap yatïna, ukat jupax ukar sarañ axsaräna, ukampis jupax mä samka tuqi Tatitun yatiyataw Galilear sarxäna. 23Galilea markar purisinsti, Nazaret markar jakiriw sarxäna. Ukasti kuntix Diosax profetanak tuqi arskäna ukarjamaw phuqhasiskäna: “Nazaretankir Jesús satäñapataki”.
Copyrighted Material
Learn More


text:
14 yatichäwi
¿Kunatsa Diosajj mä marka ajllisiwayi?
1. ¿Kunatsa Diosajj nayra israelitanakar markapäñapatak ajlliwayi?
Jehová Diosajj Abraham wawanakapatwa mä marka Jupatak uttʼayäna ukat leyinak churarakïna. Uka markajj Israel satänwa, jupanakakiw cheqa yupaychäwirjam Diosar yupaychapjjäna ukat jupanakarukiw Diosan Arup churasirakïna (Salmo 147:19, 20). Ukhamatwa taqe markankirinakajj walja bendicionanak katoqapjjasapäna. Génesis 22:18 liytʼäta.
Jupat qhanañchapjjañapatakiw Diosajj israelitanakar ajlliwayi. Kunjamtï uka markan sarnaqäwipajj uñachtʼaykejja, Diosan leyinakaparjam sarnaqañajj wali askiwa (Deuteronomio 4:6). Cheqas israelitanak toqew yaqha markankir jaqenakajj cheqpach Diosar uñtʼapjjasapäna. Isaías 43:10, 12 liytʼäta.
2. ¿Kunatsa Diosajj markapan mayachtʼatäñap muni?
Tiempompejja, israelitanakajj janiw Diosamp suma uñjatäjjänti, ukatwa Jehová Diosajj jupanak lantejj cristiano tamar ajlliwayi (Mateo 21:43; 23:37, 38). Ukhamajj jichhürunakanjja, cheqpach cristianonakaw qhanañchirinakapjam Diosar servipjje, janiw israelitanakäjjeti. Hechos 15:14, 17 liytʼäta.
Oraqpachan Diosan arunakap yatiyapjjañapataki ukat jupan arkiripar tukuyapjjañapatakiw Jesusajj arkirinakapar wakichatayna (Mateo 10:7, 11; 24:14; 28:19, 20). Aka qhepa urunakanjja, jan tiemponiw jaqenakar yatiyasiski ukat yatichasiskaraki. Diosajj millón millón jaqenakaruw taqe markanakat tantachthapiski, ukhamat kunjamtï jupar yupaychañäki ukham yupaychapjjañapataki, janiw kunapachas ukham uñjasiwaykiti (Apocalipsis 7:9, 10). Ukham yupaychasaw cheqpach cristianonakajj maynit maynikam yanaptʼasipjjaspa ukat chʼamañchtʼasipjjarakispa. Ukat oraqpachankir jilat kullakanakajja, janiw may may yatichäwinak yateqapkiti, jan ukasti pachpa yatichäwikwa tantachäwinakapan yateqapjje. Hebreos 10:24, 25 liytʼäta.
3. ¿Kunjamsa Jehová Diosan Qhanañchirinakapajj uñstäna?
Khä 1870 maranakanjja, mä qhawqha Bibliat yatjjatirinakaw Biblian cheqa yatichäwinakapat yatjjatañ qalltapjjäna, uka yatichäwinakajj walja maranakaw imantataskäna. ¿Kunsa amuyapjjäna? Diosan arunakapat yatiyapjjañapatakiw Jesusajj cristian tamar wakichatayna, uk amuyasaw aka Oraqpachan Diosan Reinopat yatiyañatak wal chʼamachasipjjäna. Ukat 1931 maranjja, Jehová Diosan Qhanañchirinakapa sat sutimpi uñtʼatäjjapjjänwa. Hechos 1:8; 2:1, 4, 11, ukat 5:42 liytʼäta.
4. ¿Kunjamsa Jehová Diosan Qhanañchirinakapajj Diosan arunakap yatiyasipki?
Nayrïr maranakanjja, mä qhawqha jilatanakaw jilïr irpirinakjam irnaqtʼapjjäna, jupanakajj Jesusaruw cristian taman pʼeqtʼirjam uñjapjjäna. Taqe markankir cristian tamanakatakejja, uka jilatanakampi yanaptʼatäñajj wali askïnwa (Hechos 16:4, 5). Jichhürunakanjja, ukhamarakiw Oraqpachan Jilïr Irpirinakajj Jehová Diosan Qhanañchirinakapar yanaptʼasipki, uka Jilïr Irpirinakajj suma yatjjattʼatäpjjewa, ukat jupanakaw kunjamsa oraqpachankir sucursalanakan irnaqtʼasiski uk uñjapjjaraki. Uka sucursalanakanwa, Bibliat apstʼat qellqatanak imprimisi, tamanakar lakirasi ukat 600 jila arunakar jaqokipasiraki. Oraqpachan Jilïr Irpirinakajja, 100.000 jila tamanakaruw Biblian yatichäwinakaparjam chʼamañchtʼapjje ukat yatichapjjaraki. Uka tamanakanjja, yatjjattʼat jilatanakaw utjaraki, jupanakaw wali munasiñampi Diosan tamap uñjapjje. 1 Pedro 5:2, 3 liytʼäta.
Jehová Diosan Qhanañchirinakapajja, Biblian suma yatiyäwinakap yatiyañataki ukat Jesusan arkiripar tukuyañatakejj suma wakichtʼatäpjjewa. Apostolanakjamaw utat utat yatiyir sarapjje (Hechos 20:20). Ukat cheqa yatichäwinak yatiñ munapki, ukanakarus yatichapjjarakiwa. Ukampis janiw mä aleq tamakïpkiti, jan ukasti maynit maynikam wali munasir jilat kullakanakamp chikaw mä familjam jakasipjje, ukat Jehová Dios Awkipampi suma uñjatäpjjarakiwa (2 Tesalonicenses 1:3). Ukat niyakejjay jupanakajj Diosan munañap lurañataki ukat jaqe masipar yanaptʼañataki wal chʼamachasipjjchejja, wali kusisitapuniw jakasipjje. Salmo 33:12 ukat Hechos 20:35 liytʼäta.
Jukʼamp yatiñataki
¿Kunsa Bibliax chiqpachapuni yatichi?
Diosan munasiñapan jakasiñäni
¿KHITINAKAS JEHOVÁ DIOSAN MUNAÑAP LURASIPKI?
Jehová Diosan Qhanañchirinakapajja, ¿kunjam jaqenakäpjjesa?
Jehová Diosan Qhanañchirinakapatjja, ¿qawqhanirus uñtʼta? ¿Kunsa jupanakat yatta?


text:
Wuliwya
Wuliwyax (kastilla aru: Bolivia) Awya Yalan mä jach'a suyupawa. Kawkinkkitix Bolivia Markax ukawjax nayra pachanakax Qullasuyu sutimp uñt'atataynawa. Aka Qullasuyust pusi suyunkiritaynaw Tawantinsuyu taypinxa. Aka Tawantinsuyunst Inka jila kullakanakaw jakasipxiritayna. Taqi jupanakast wali suman jakañrakw taqi jach'a jisk'a suyunakarux apawayapxiritayna. Uka laq'a achachilanakax taqi kunans wali amuyumpipuniw sartapxiritayna. Ukhamatw arst'asipxiritayna "Qhip nayr uñtasapuniw sarnaqaña" sasina. Ukjamaraki taqi yänakatix utjkäna, taqi uywanakatix utjkäna, jupanakampix wali askinxampunwa qamasipxiritayna. Ukjamatwa uraqixa Pachamamamatayna.
Khaya 1492 maranwa Españul q'ara jaqinakaxa aka Awyalala tuqirux purinipxatayna. Jupanakasti machaq uraq jiqxattanxa sasaw walpun kusisipxatayna ukjamaraki musparapxatayna. Jupanakaxa aliq umir, lunthat jan wali jaqinakkamakiw jutapxatayna. Jupanakasti khä Reyna Isabel ukan khitanakapapxarakitaynawa. Jupanakasti wali jan amuyun jaqinakapxataynawa, khitirus jan wal uñjiri, quri munir lunthat jaqinaka ukjamaw jupanakax aka Awyayala tuqin jakañ qalltapxatayna. Ukatsi khaya 1532 maranrakwa khaya Kajamarka-Pirwa (Piruw) tuqirux purntapxatayna. Ukansti taqi kasta markachirinakatix utjkäna ukanakar jiwayañ qalltapxatayna, ukjamatwa Atawallpa jilarusa jiwayapoxatayna, taqi qurinakapsa qatusisa. Ukjamatrakwa Machu Pikchu jach'a marksa qur thaqkawirux t'unjapxarakitayna.
Bolivia jan ukasti Wuliwya sutimpix aka 1825 maran ukjam suticht'asiwayapxarakitayna. Ukapachanxa walja españul criollo sutin jaqinakaw wali mirantxapxatayna. Ukatsti jupanakatakix janiw suma qamawi jiqxatapkanati, ukatwi yaqhachsiña amtapxatayna. Ukhamatwa jichhurunakkamax Bolivia sutimpi uñt'atatanxa, uka arux Simon Bolivar ukatpï jutixa. Jupasti qhispiyiri ukjam uñt'atarakiwa jupanakanxa. Ukjamipansa janiw Aymara, Qhichwa juk'amp markanakatakix qhispiyawix utjkataynakati. Jichhurunakkamasa Aymaranakaxa jisk'achatasipkakiwa, ukjamipansa wali amuyunakrakwa wauna jil kullakanakax p'arxtayasipkaraki.
- Wuliwya nayriri marka: Chuqiyapu.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
11 Ukatjja mä varar uñtasita mä soqosa lawa churapjjetäna, akham sasa: “Sartam, ukatjja Diosan templopankir santuariopampi altarampi, ukan adoririnakampir midtʼam.
2 Templon santuariop anqäjjankki uka patiopsti, ukhamak jaytam, janirak midtʼamti. Uka patiojj markanakar churatawa, jupanakaw pusi tunka payani phajjsinakajj santo markarojj takichasipjjani.
3 Nayaw pä testigojarojj llakisiñ isimpi isthapit khitanëjja, ukhamat waranqa pä pataka sojjta tunkani urunak profecía arunak qhanañchapjjañapataki”.
4 Uka pä testigojj pä olivo arbolampi pä candelabrompi sasipjjewa, oraqen Tatitupäki uka nayraqatankapjjarakiwa.
5 Maynitejj jupanakar usuchjañ munani ukhajja, jupanakan lakanakapat ninaw mistuni, ukampirakiw enemigonakapar tukjani. Maynitejj jupanakar usuchjañ munani ukhajja, ukham jiwayataw uñjasini.
6 Jupanakajj alajjpach jistʼantañatakejj munañanïpjjewa, ukhamat profecía arunak parlapki uka urunakanjja jallojj jan puriñapataki. Um wilar tukuyañatakisa oraqer kunayman plaganakampi walja kuti usuchjañatakis munañanïpjjewa.
7 Qhanañchañ tukuyapjjani ukhajja, mikʼayat mistunir salvaje animalaw jupanak contrajj nuwasini, jupanakar atipjasaw jiwayarakini.
8 Jiwat cuerponakapajj jachʼa markan jachʼa thakipankapjjaniwa, uka jachʼa markajj Sodoma markampi Egipto markampi sasiwa, ukanwa jupanakan Tatituparojj lawar chʼakkatasajj jiwayapjjarakïna.
9 Ukatjja kunayman kasta jaqenakasa, tribunkirinakasa, kunayman aru parlirinakasa, markankir jaqenakasa jupanakan jiwat cuerponakapjja, kimsa uru chikataniw uñchʼukipjjani. Janirakiw jiwat cuerponakapjja sepulturar imapjjañapsa munapkaniti.
10 Uka pä profetanakan jupanakar wal tʼaqesiyapjjatapatjja, oraqen jakirinakajj wal jupanakat kusisipjjani, wal fiestachapjjarakini, maynit maynikamaw regalonaksa apayasipjjani.
11 Kimsa uru chikatani pasatatjja, Diosaw uka paninirojj jaktayäna. Jupanakajj kayut saytʼasipjjäna ukhajja, jupanakar uñjirinakajj wal ajjsarapjjäna.
12 Ukatjja alajjpachat mä aru akham sas artʼasinirwa istʼapjjarakïna: “Akar makatanipjjam” sasa. Jupanakajj mä qenayatwa alajjpachar makatapjjäna, enemigonakapas jupanakar uñjapjjarakïnwa.
13 Uka horasanjja mä jachʼa terremotow utjäna, taqpach markatjja tunkïri partew allthaptäna. Uka terremotonjja paqallq waranqa jaqenakaw jiwarapjjäna, jiltʼirinakajj wal ajjsarapjjäna, alajjpachankir Diosarus jachʼañchapjjarakïnwa.
14 Payïri tʼaqesïwejj pasjjewa. Kimsïri tʼaqesïwejj jankʼakiw jutaski.
15 Paqallqöri angelajj trompetap tuktʼasïna ukhajja, alajjpachanjja wali jachʼat artʼasir akham arunakaw istʼasïna: “Diosasana ukhamarak Cristopan Reinopajja jaqenakjjaruw apnaqaski, jupajj wiñayan wiñayapatakiw reyjam apnaqarakini” sasa.
16 Khitinakatejj Dios nayraqatanjja trononakapan qontʼatäpkäna uka pä tunka pusini jilïr irpirinakajja, killptʼasisaw Diosar adorapjjäna,
17 akham sasa: “Taqe Chʼamani Jehová Dios, yuspäranipjjsmawa. Jumajj jakasktawa, nayratpachaw jakasktajja, jumaw jachʼa chʼamam uñachtʼaytajja, reyjam apnaqañsa qalltaraktajja.
18 Markanakajj wal colerasipjjäna. Jumasti jupanakatakejj wal colerasirakiyätajja. Jiwatanakar juzgañataki señalat tiempojj purinjjewa; esclavo profetanakamaru, santo jilatanakaru, sutim ajjsaririnakaru, jiskʼanakaru, jachʼanakaru premio churañatakisa, oraqe tukjasipki ukanakar tʼunjañatakisa, señalat tiempojj purinjjewa” sasa.
19 Alajjpachanjja Diosan templopankir santuariopaw jistʼarasïna, ukanjja pacton arcapas uñjasirakïnwa. Ukatjja lliju llijunakampi, arunakampi, qʼejjo qʼejjonakampi, mä terremotompiw utjäna, jachʼa chhijchhinakaw wal purintarakïna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Apocalipsis 11
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1Jesusasti Belén marcanwa nacïna Judea orakena, ucapachasti Herodesaw reyïscaraquïna. Jerusalén marcarusti mä jakenacaw inti jalsu toketa purinipjjäna, jupanacasti magonacäpjjänwa. 2Jisct’apjjaraquïnwa: --¿Cawquinquis nasqui uca judionacan reyipajja? Uñjapjjtwa jupan warawarapa inti jalsu tokena, ucatwa jupar yupaychiri jutapjjta --sasa. 3Uqham yatisinjja, rey Herodesajj mayjt’asïnwa, uqhamarac Jerusalenan take jaquir jakenacasa. 4Ucapachaw reyejj take jilïri sacerdotenacaru, ley yatichirinacampiru jawsthapiyäna, ucatsti jisct’araquïnwa cawqhantejj Cristojj naciñapäcäna uca toketa. 5Jupanacasti sapjjänwa: --Judeanquïr Belen marcanwa naciñapa, profetasti uqhamwa khanañchäna: 6‘Jumajj, Judea orakenquir Belén marca, janiw sinti jisc’äctati take aca marcanquiri jilïrinac taypinjja, jumatwa mä jilïrejj mistuni. Jupaw uñjaraquini aca Israel marcajjarojja’ sasa. 7Ucapachaw rey Herodesajj jamasat uca magonacarojj jawsasin jisct’äna cunapachapunisa uca warawararojj uñjapcatayna uca. 8Ucatwa jupanacarojj Belenar qhitäna, saraquïnwa: --Sarapjjam, jisct’apjjaraquim cawqhantï uca wawajj nasqui uca. Jicjjatasinsti nayar yatiyapjjaraquita, ucat nayan yupaychir sarañajjataqui --sasa. 9Take uca ewjjanac ist’asinjja magonacajj sarawayjjapjjänwa reyin ucatjja. Inti jalsu token wali c’ajquir warawarasti jupanacan nayrakatap sarascaquïnwa, ucampis warawarajj cawqhantejj wawajj nascatayna ucqharuw sayt’äna. 10Uca magonacasti warawarar uñjasinjja wal cusisipjjäna. 11Utar mantasinsti wawampiru, María taycapampiruw jicjjatapjjäna. Ucatwa quillt’asisina yupaychapjjäna. Cajanacapat apsusisinjja, kori, incienso, mirra ucanacwa juparojj churapjjäna. 12Magonacasti mä samca tokwa yatipjjäna jan Herodesan ucaru cutt’añataqui, ucatwa yakha thaquinjam marcaparu cutt’awayjjapjjäna. 13Magonacan sarjjapjjatapatsti, Diosan mä angelapaw Josearojj samcan uñstäna, ucatsti sänwa: “Sartasim ucatsti wawampiru María taycapampiru irpjjarum Egipto marcar sarjjam; ucancaraquim cunapachcamatï nayajj siscäma ucürcama, Herodesasti wawarojj jiwayañataquiw thakani” sasa. 14Ucapachaw Joseajj sartasisina arumpacha wawampiru taycapampiru irpjjaruwayjjäna Egipto marcaru. 15Uca Egipto marcansti Herodesan jiwañapcamaw ucancapjjaraquïna. Take acanacasti phokhasiscänwa cuntejj Diosajj profetap toke arscäna ucarjama: “Egiptotwa wawajjarojj jawsta” sasa. 16Cunapachatï Herodesajj magonacan juparu sallkjatapa amuyasïna ucapachajja walpun colerasïna, ucatsti mä arsüwi mistuyaraquïna take yokall wawanacaru jiwarayañapataqui pä maranit aynacharu, take Belenanquirinacaru, uqhamarac uca jac’anquirinacarusa, cunapachatï magonacajj juparu siscatayna uca urunacarjama. 17Uqhamatwa Jeremías profetan kellkatanacapajj phokhasïna: 18“Mä aruw ist’asi Ramá sat marcana. Wali jachañanaca uqhamaraqui wali llaquisiñanaca; ucasti Raquelaw wawanacapat wali jachascäna, jupasti janiw chuymachatäñjj muncänti, wawanacapajj jiwaratäjjatap laycu.” 19Herodesajj jiwjjän uca khepatsti, wasitatwa Diosan angelapajj Josearojj samcan uñstaraquïna Egipto marcana, ucatsti saraquïnwa: 20“Sartasim, ucatsti wawampiru taycapampiru irpjjarusin Israel marcaru cutt’awayjjam, wawaru jiwayañ munirinacasti jiwjjapjjewa” sasa. 21Ucapachaw Joseajj, wawampiru taycapampiru irpjjarusina Israel marcapar cutt’awayjjäna. 22Joseasti yatiraquïnwa Arquelao sat chachan Judea marcaru apnakascatapa, Herodes awquipan lantipata, ucatwa jupajj ucar sarañjja ajjsaräna, ucampis jupajj mä samca toke yatiyataraquïnwa, jupan Galilearu sarjjañapataqui. 23Ucar purisinsti, Nazaret marcaru jacasiriw sarjjapjjäna. Acasti phokhasiscänwa cuntejj Diosajj profetanac toke arscäna ucanacarjama: “Nazaretanquir Jesús satäñapataqui.”
Copyrighted Material
Learn More


text:
87 sarnaqäwi: Wawäkasin Diosan utapar sari
JACH’A jaqinakampi parlaski uka waynitur uñtma. Jerusalenanxa uka jaqinakaw Diosan utapan yatichapxäna. Uka waynitusti Jesusawa. Jach’äxiwa. 12 maranïxiwa.
Jesusax Diosa tuqitsa Biblian qillqatäki uka tuqitsa wal yatïna, uk amuyasax wal yatichirinakax muspharapxäna. Ukampisa, Joseyampi Mariampix janirakis akankapkitixä. ¿Kawkinkasipkpachänsa? Yatxatañäni.
Sapa marawa Pascua amtañataki Joseyax familiapampi Jerusalenar sarapxäna. Wali jayänwa Nazaretat Jerusalenkamaxa. Ukapachax janiw autosa trenasa utjkänti. Kayukiw sarapxirïna, ukhamasti Jerusalenarux kimsürutwa puripxäna.
Joseyax walja wawanakanïxänwa. Ukhamasti Joseyax Jesusan sullkanakapar uñjañapänwa. Joseyampi Mariampixa Jerusalenat Nazaretaruw wawanakas irpt’asita kutt’xapxäna. Jupanakampi chikasti waljanirakiw kutt’xapxäna, ukatwa Joseyampi Mariampixa Jesusax jupanakamp chikaw jutaskpacha sapxänxa. Ukat jayp’ux Jesusaruw thaqtapxäna. ¡Familiaranakap ukhamaraki uñt’atanak taypin thaqtapxäna, janiw ukankänti! Ukhamasti Jerusalenaruw thaqtir kutt’anipxäna.
Diosan utapanwa jikxatapxäna. Yatichirinakaruw isch’ukiskäna ukat jiskt’askäna. Ukat taqiniw Jesusan yatiñapat wal muspharapxäna. Ukampis Mariax akham sänwa: ‘Ay wawa, ¿kunatarak ukham lurapxistasti? Tatamampi nayampix wali llakitaw thaqhapxsma’ sasa.
‘¿Kunatsa thaqhapxista?’ ‘¿Janit yatipkayäta, Awkijan utapankañajxa?’ sasaw Jesusax säna.
Jïsa, Jesusax Diosat yatiqañwa wal munäna. Jiwasax ukhamäpxarakiñasawa, ¿janichä? Nazaret markanxa, Jesusax sapa semanaw yupaychañatak tantachäwinakarux saräna. Kunattix jupax uka tantachäwinakanxa sum ist’irïna, taqi kunwa Bibliat yatiqirïna. Jesusat yatiqasipxañäni.
Lucas 2:41-52; Mateo 13:53-56.
Jiskt’äwinaka
- ¿Akan qhawqha maranïnsa Jesusaxa ukat kawkinkaskisa?
- ¿Joseyax familiapampix sapa marax kuns lurirïna?
- Joseyampi Mariampixa mä uru utar jutxapxäna, ¿ukat kunatsa Jerusalenar kutt’apxänxa?
- ¿Jesusax kawkinkaskänsa, ukat kunatsa jaqinakax wal muspharapxäna?
- ¿Kamsänsa Jesusax mamaparuxa?
- ¿Diosat yatiqañasatakixa kuns Jesusax yatichistu?
Yaqha jiskt’äwinakampi
- Liyt’añamawa Lucas 2:41-52.
Moisesan qillqataparjamaxa chachanakakis sapa mara fiestanakar sarapxañapächïnxa, ¿kunsa Joseyampi Mariampixa awk taykanakaruxa yatichi? (Luc. 2:41; Deu. 16:16; 31:12; Pro. 22:6.)
¿Awk taykar ist’añ tuqitxa kunsa Jesusax wayn tawaqunakaru yatichawayi? (Luc. 2:51; Deu. 5:16; Pro. 23:22; Col. 3:20.)
- Liyt’añamawa Mateo 13:53-56.
¿Biblianxa Jesusan kawkïri sullkanakapan sutinakapas qillqata, uka qhipatxa cristiano tamanxa paninix kuna lurañanipxänsa? (Mat. 13:55; Hech. 12:17; 15:6, 13; 21:18; Gál. 1:19; Sant. 1:1; Jud. 1.)


text:
¿Bibliajj kamsisa?
Cheqaparjam uñjatäñajj ¿aka Oraqen utjpachäniti?
¿Jumajj kamsasmasa?
Jïsa
Janiwa
Inasa
Bibliajj akham siwa
‘Llakit jaqer Tatitun cheqapar uñjatap yattwa, tʼaqesiyat jaqer arjjatatap yatiraktwa’ (Salmo 140:12). Diosan Reinopaw cheqaparjam uñjatäña aka oraqen utjayani.
Bibliajj akham saskakiwa
Aka Oraqen utjki uka jan walinakjja Diosajj sum uñjaski, ukat askicharakiniwa (Eclesiastés 5:8).
Diosajj Reinopajj sumankaña jan ajjsaras jakasiñwa utjayani (Isaías 32:16-18).
¿Diosajj jaqenakar yaqhachir Diosäpachati?
Jaqenakajj akham sapjjewa “Diosajj yaqhep jaqenakarojj bendisiwa, yaqhepanakarusti castigarakiwa” sasa. Yaqhepanakasti, “Diosajj taqe jaqenakaruw mä kikpak uñji” sasaw sapjjaraki. ¿Jumajj kamsasmasa?
Bibliajj akham siwa
“Diosajj janiw khitirus yaqhachkiti. Jan ukasti khitinakatï taqe markanakan jupar ajjsartʼapki, kunatï cheqapäki ukarjam lurapki ukanakajja, jupan katoqatäpjjewa” (Hechos 10:34, 35). Diosatakejja, taqe jaqenakajj mayakiwa.
Bibliajj akham saskakiwa
‘Taqe markankirinakataki, tribunkirinakataki, kunayman parlani jaqenakataki, kunayman kasta jaqenakatakiw’ suma yatiyäwinakajj utji (Apocalipsis 14:6).
Jukʼamp yatiñataki
¿Kunsa Bibliax chiqpachapuni yatichi?


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Mayakïña, kusisitäña, suma amuyunakanïña (1-9)
-
Filipos markankir jilatanakan yanaptʼañatak churapjjatapatwa Pablojj yuspäri (10-20)
-
Tukuyañatak aruntanaka (21-23)
4 Munat jilatanakaja, nayajj walpun jumanakar munasipjjsma, wal uñjañ munapjjaraksma. Jumanakajj wal kusisiyapjjestajja, nayatakejj mä coronäpkasmas ukhamäpjjtawa. Ukhamajj kunjamtï sapksmajja, ukarjamay jumanakajj Tatitun arkirinakapjamajj sum saytʼasipjjam.
2 Evodia kullakarusa Síntique kullakarusa, Tatitumpi mayakïpjjatap laykojj mä pachpa amuyunikïpjjañapatakiw nayajj chʼamañchtʼanta.
3 Jumarus ukhamarakiw ruwtʼansma, nayamp chika taqe chuyma servir jilata, uka kullakanakasarojj yanaptʼaskakim. Jupanakajj nayamp chikaw suma yatiyäwinak laykojj wal chʼamachasiwayapjje, Clemente jilatasa, nayamp chika mayni servirinakasa ukhamarakiw chʼamachasiwayapjje. Jupanakan sutinakapajj jakañ libron qellqantatawa.
4 Tatitur servipjjatam laykojj kusisipjjapunim. Mayamp sapjjäma: ¡kusisipjjam!
5 Jumanakan amuytʼasirïpjjatam taqenis yatipjjpan. Tatitojj jakʼankiwa.
6 Jan jumanakajj kunatsa llakisipjjamti, jan ukasti taqe llakinakamjja Diosaru oracionan yatiyapjjam, taqe chuym ruwtʼasisa yuspärasisa jupar oración lurapjjam.
7 Diosaw sumankañapjja churapjjätam, uka sumankañapasti jaqenakajj kuntï amuyki ukat sipansa jukʼampiwa. Uka sumankañaw chuymanakamsa amuyunakamsa Cristo Jesús taypejj jarkʼaqapjjätam.
8 Ukhamajj jilatanaka, taqe kunatejj cheqäki, taqe kunatejj wakiskirïki, taqe kunatejj cheqapäki, taqe kunatejj qʼomäki, taqe kunatejj munkañäki, taqe kunatejj respetomp uñjatäki, taqe kunatejj sumäki, taqe kunatejj jachʼañchkañäki, taqe ukanakjja lupʼisipkakim.
9 Kunanaktï jumanakajj nayat yateqapkta, katoqapkta, istʼapkta, uñjapkta ukanakjja lurasipkakim, ukhamatwa Diosan sumankañapajj jumanakampïni.
10 Nayajj Tatitun serviripjamajja, mayampi nayat llakisipjjatam laykojj wali kusisitätwa. Jumanakajj nayat llakisipkchiyätasa, janiw kunjamatsa llakisipjjatam uñachtʼayañ puedepkayätati.
11 Janiw pistʼayasitaj laykojj ukham sapksmati, nayajj kunaymanin uñjaskasas kunatï utjkitu ukampik jakasiñjja yateqjjtwa.
12 Jukʼanikïñsa waljanïñsa nayajj yattwa. Kunaymanin jakasiñwa nayajj yateqawayta, manqtʼat sarnaqañsa manqʼat awtjat sarnaqañsa, taqe kunanïñsa jan kunanïñsa yateqaraktwa, ukham jakasiñjja mä jukʼanikiw yatipjje.
13 Khititejj nayar chʼam churkitu ukan chʼamapampejja taqe kunatakiw nayajj chʼamanïta.
14 Tʼaqesiñanakajan nayar yanaptʼapjjatamajj wali sumawa.
15 Jumanakajj sum yatisipktajja, Filipos markankir jilatanaka, kunapachatï jumanakajj suma yatiyäwinak nayraqat yateqapkayäta, nayajj Macedoniatsa sarjjayäta ukhajja, jumanakakiw yanaptʼapjjestajja, mayni congregacionanakajj janiw yanaptʼapkitänti, janirakiw yanaptʼajsa katoqapkänti.
16 Tesalónica markankkayäta ukhajja, kunatejj nayatak munaskäna ukanakwa apayanipjjestajja, janiw mä kutikejja, jan ukasti pä kutiw apayanipjjestajja.
17 Janiw nayajj jumanakat kun katoqañsa suykti, jan ukasti suma luräwinak lurapjjañamwa nayajj munta, ukhamat jumanakatakejj jukʼamp gananciajj utjañapataki.
18 Taqe kunanakatï nayatak munaski ukanakajj utjituwa, cheqas jukʼampiw utjitu. Kunanaktï Epafroditor apayanipkta ukanak katoqasajj janiw jichhajj kunas faltjjetuti, ukanakajj mä suma qʼapkiri, Diosan chuymapar purtʼkiri sacrificior uñtatawa.
19 Taqe kunani Diosaw Cristo Jesús taypejj kunanakatï jumanakatak munaski ukanak churapjjätamjja.
20 Dios Awkisajj wiñayans wiñayapataki jachʼañchatäpan. Amén.
21 Cristo Jesusan taqpach santo discipulonakapar aruntarapipjjeta. Nayamp chikäpki uka jilatanakas aruntanipjjaraktamwa.
22 Taqe santo jilatanakaw aruntanipjjtam, yamas Cesaran utapankirinakajj jukʼampwa aruntanipjjtamjja.
23 Jumanakan suma chuymanïpjjatamatjja, Tatit Jesucriston wali khuyapayasiñapajj jumanakampïpan.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Filipenses 4
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1Xalla ni pacha ni Juan Wawtistaki Judea ch'eqti yoqkin Yöś śuma kintu palxaykan thonchićha, 2tuź khikan thaxnatćha: “¡Yöśkinź qhutźka, niźaśa quśnakaź turka, ni tsewkta Yöś irpiś wathaki keźunskichićha!” 3Niźaśa Yöśki ni Isaías Yöśkiśtan chïñiźkiś Juanźkiśtan chïqatchićha tuź khikan: “Tshi xora ch'eqti yoqkin qhawćha: ‘Tatź jikhś thakśnakićha; tshi śoq'u jikhś khetźinakićha.’ ” 4Juanź śkitiki camelluź chomkiśtan pätataćha, nïź tshayimi śqiśkiśtan pätataćha; niźaśa nïź luliki śher śherñitaćha niźaśa munti misk'inaka lulhñitaćha. 5Neqhśtan Jerusalén wathchiś źoñinakaki, niźaśa ni Judea yoqkiśtan niźaśa ni Jordán puj keźu khiñinakami, Juanź taqu nonśñi oqatćha. 6Ni źoñinakaź uj pampachtikiśtan Juanki Jordán pujkiś wawtisatćha. 7Xalla ni wakchi fariseonaka niźaśa saduceonakaź wawtisqati thonan, Juanki ninakźkiś khichićha: “¡Anćhukki śqor kaśtanakćhukćha! ¿Jëkht anćhukakiś atipakiź khichixo, ni t'aqhiśiś keźunskiśtanxo? 8Anćhukki ni uj pampachchiźta śuma quśśis thëźna, niźaśa cheqpacha Yöśkin quś thutśi źoñiźtaqaś, 9niźaśa ana anćhukpacha chiya: ‘Ućhumnakki Abrahamźkiśtan oqinćhumćha’; Werhki cheqpachal khiwćha, Yöś munasaź nïki ti maśkiśtanami Abrahamź okhalanaka tukqatasaćha. 10Niźaśa tshi xachaki źelhćha ni munti śep'ikiśtanpacha q'achśxapa. Thappacha ana ćhherñi muntinakaki q'achśku ujkiś täśtaź khekićha. 11Cheqpacha werhki qhaśtanqaś anćhuk wawtisinćha, anćhuka uj panpachtikiśtan; xalla tshi weth xaruź thonćha xalla nïćha wethkiśtan tshan aśśiśki, nïźkiś anal wakiśućha nïź ćhhata chhichanśmi, xalla nïki Espíritu Santuźtan niźaśa ujźtanź wawtisakićha. 12Niźaśa nïź qharkiś ni layinś pats tanśi thonćha ni tiriku ni phitkiśtan phalśxapa. Neqhśtan ni śuma tirikuki nïź perśun qhuykiś makhźnakićha, ni itsaki lijw täśtaź khekićha tshi ana thesñi ujkiś.” 13Galilekiśtan Jesusaki Jordán puju oqhchićha, xaqhsikin Juan źelatćhaxa xalla nikhu, neqhśtan Juanźkiś wawtisqatśxapa. 14Xalla ni Juanki ana wawtis pekatćha, neqhśtan tuź khichićha: –Weril amiź wawtistakhiś wakiśućha, ¿niźaśa amki wethkin thonqaya? 15Jesusaki qhäśićha: –Anśiki nuźuqa pä, Yöś chïtakama xalla nuźupanź wakiśićha. Xalla neqhśtan Juanki qhäśićha. 16Neqhśtan Juanź Jesusa wawtisan niźaśa qhaśkiśtan wax ulnawk khen, Jesusaki ni tsewkta yoqa khetsñi cherchićha, ni Yöś Espíritu tshi palomaźtaqaś nïź juntuñpacha śhujźkiñi. 17Ni orapacha tshi xora tsewktan chïźkiñi nonźtaćha, xalla tuź khikan: “Xalla tïćha weth q'ay Matiki, werhki am illśinpanćha.”
Copyrighted Material
Learn More


text:
95 sarnaqäwi: Kunjamsa Jesusax yatichäna
MÄ URUXA Jesusax akham sänwa mä jaqiruxa: jaqi masimar munasiñamawa sasa. Ukat uka jaqix akham sasaw jiskt’äna: ‘¿Khitis jaqi masijaxa?’ sasa. Jïsa, Jesusax yatïnwa kunsa uka jaqix amuyaskäna ukxa. Jupa kasta jaqikicha, yupaychäwipankirikicha jaqi masipäspa ukhamwa uka jaqix amuyäna. Kamsäns Jesusax uk jichhax yatxatañäni.
Jesusaxa sarnaqäwinakat arst’asaw yatichirïna. Ukham mä sarnaqäwit arst’asaw uka jaqirux yatichäna. Mä judiompin mä Samariankirimpin sarnaqäwipatwa arst’äna. Walja judionakax Samariankirinakaruxa uñisipxirïnwa uka tuqitxa yatiqxaraktanwa. Uka sarnaqäwixa akhamänwa:
Mä uruxa mä judiow qullut Jericó tuqiru saraqaniskäna. Ukat lunthatanakaw uka judiorux q’al qullqip lunthatsupxatayna ukat niya jiwayañkamaw nuwjapxatayna.
Uka qhipatxa, judío mä sacerdotew uka thaknam saraqanirakïna. Ukat uka nuwjat jaqwa uñjäna. ¿Kamachpachänaw sasmasa? Maysnam muyt’äna. Ukatxa yaqha jaqirakiw saraqanïna. Jupasti Diosar yupaychir levitänwa. ¿Yanapt’pachänti? Janirakikiw yanapt’känti. Aka dibujonwa ukax uñjasiski, sacerdotempi levitampixa khuri aynach saraqasipki.
Ukampis uñtam jichhax khitis nuwjat judío jaqimpi chikäskixa. Samariankir mä jaqiwa. Yanapt’askiwa. Usuchjatanakaparuw qullt’aski. Ukatxa, qurpachasiñ utaruw apäna samart’añapataki usuchjatanakap jakayasiñapataki.
Uka sarnaqäwit parlañ tukuyasaxa, uka jiskt’asiri jaqirux akham sänwa: ‘Walikiwa, ukhamasti aka kimsanitxa, ¿kawkïris uka nuwjatan jaqi masipaxa? ¿Sacerdoteti, levitacha jan ukax Samariankiricha?’ sasa.
Ukat uka jaqix akham sänwa: ‘Samariankir jaqiwa. Kunattix nuwjat jaqirux jupaw khuyapt’ayänxa’ sasa.
Ukat Jesusax akham sänwa: ‘Ukhamäskapuniwa. Jichhaxa, yaqha jaqinakarux ukham khuyapt’ayanirakim’ sasa.
¿Kunjamtï Jesusax yatichkäna ukax janit jumatakix askïki? Jesusan yatichäwinakapax Biblian qillqatawa, ukatxa wali suma yatichäwinakwa yatiqaraksnaxa, ¿janichä?
Lucas 10:25-37.
Jiskt’äwinaka
- ¿Mä jaqix kuns Jesusar jiskt’äna, ukat kunatsa ukham jiskt’äna?
- ¿Awisax kunjamsa Jesusax yatichäna, ukat judionakampita samaritanonakampit kunsa yatiqayätanxa?
- Jesusan arst’äwipanxa, ¿kunas pasäna Jericó markar thaknam saraqaskir judioruxa?
- Kunapachatï judío sacerdotesa levitasa uka thaknam saraqapkäna ukhaxa, ¿kamachapxänsa?
- Akanxa, ¿khitis uka nuwjat judiorux yanapt’aski?
- Jesusax aka sarnaqäwit arst’añ tukuyxasaxa, ¿kamsasas jiskt’äna, ukat uka jiskt’ir jaqix kamsänsa?
Yaqha jiskt’äwinakampi
- Liyt’añamawa Lucas 10:25-37.
Jesusax jiskt’ataxa janiw chiq siskänti, ¿antisansa kunjamsa Diosan kamachinakapat yatxatat jaqirux amuyt’ayäna? (Luc. 10:26; Mat. 16:13-16.)
Yaqha kasta jaqinakar jan uñisiñatakixa, ¿kunjam uñacht’äwinakampis Jesusax yatichäna? (Luc. 10:36, 37; 18:9-14; Tito 1:9.)


text:
32 sarnaqäwi: 10 jan walt’äwinaka
AKA dibujonak uñxatma. Jehová Diosax Egiptxaru jan walt’äwinak apankän ukanakawa. Nayrïr dibujonxa Aaronaw Nilo sat jawirar thujrupampi ayantaski. Ukat umax wilaruw tuküna, ukat chawllanakax jiwarasinxa wal jawir thujstayäna.
Ukatxa, Jehová Diosax k’ayranakwa Nilo sat jawirat mistuyanïna. T’ant’a lurañ hornonakapana, llatanakapana, ikiñanakapana, taqi chiqanwa k’ayrax utjäna. Ukat kunapachatï k’ayranakax jiwarxapxäna ukhaxa, wal montont’apxäna, ukat markax wal thujsäna.
Ukat Aaronax thujrupamp jawq’atatasaw uraqit laq’a sartayäna, ukatsti ukax jisk’a chhichhillankhanakaruw (chhichhirankha) tuküna, ukanakax mich’isirinakänwa. Ukax kimsïr jan walt’äwinwa.
Ukat yaqha jan walt’äwinakax egipcionakarukiw t’aqhisiyäna, janiw israelitanakaruxa. Pusïrix akarakïnwa, jach’a chhichhillankhanakaw egipcionakan utanakapar mantapxäna. Ukat phisqïr jan walt’äwix uywanakaruw usuntayäna. Egipcionakan walja vacanakapa uwijanakapa cabritonakapaw jiwarapxäna.
Ukatxa Moisesampi Aaronampixa qhill jach’tasin willtapxäna, ukat ukax jaqinakaru animalanakaruw qarachtatayäna. Akasti suxtïr jan walt’äwïnwa.
Ukatsti Moisesax alaxpach luqtäna, ukat Jehová Diosaxa q’ixu q’ixumpi chhijchhimpi apayanïna. Wal chhijchhintäna, janipuniw nayrax Egipton ukhamax utjirïkänti.
Kimsaqallq jan walt’äwinxa, t’iju t’ijunakampiw phuqantayäna. Janipuniw ukham t’iju t’ijunakax nayrasa ukat uka qhipatsa utjkänti. Chhijchhit jilt’käna ukanak tukuyxäna.
Llätunk jan walt’äwisti akarakïnwa: walpun ch’amakrantäna. Kimsüruw markpach ch’amakrantäna, israelitanakan utjäwipakiw qhanaskänxa.
Qhip qhiparuxa, ‘uwij qallun jan ukax cabrit qallun wilapampiwa uta punku lawaru jawsupxäta’ sänwa Diosaxa. Ukatsti Diosan angelapaw Egiptnam pasäna, wilampi jawsut uñjäna ukhaxa, janiw khitirus uka utanxa jiwaykänti. Ukampis jan wilampi jawsut utanakanxa, jilïr wawaru jan ukax jilïr animalaruw jiwayäna. Ukaw tunkïr jan walt’äwïnxa.
Aka jan walt’äwxarusti, Faraonax israelitanakarux khitxänwa, ukat jupanakax mistuñatak wakichatäxapxarakïnwa, uka arumpachaw Egiptot mistxapxäna.
Éxodo 7-12.
Jiskt’äwinaka
- Dibujonak uñxatt’asaxa, ¿Jehová Diosax kawkir kimsa jan walt’äwinaksa nayraqat Egiptxar apanïna?
- ¿Nayrïri kimsa jan walt’äwinakat sipansa mayninakax kunatsa mayjanakänxa?
- ¿Kawkïrinakasa pusïri phisqïri suxtïri jan walt’äwinakaxa?
- ¿Kawkïrinakas paqallqu, kimsaqallqu llätunka jan walt’äwinakaxa?
- Tunkïr jan walt’äw janïr apayankasaxa, ¿kamachapxätaw sasas Jehová Diosax israelitanakarux säna?
- ¿Tunkïr jan walt’äwix kawkïrinsa, ukat kamachänsa?
Yaqha jiskt’äwinakampi
- Liyt’añamawa Éxodo 7:19-8:23.
Mayïr jan walt’äwimpi payïr jan walt’äwimpxa, Egipt layqanakax lurapxarakikchïnsa, ¿kimsïr jan walt’äw Diosax apankäna uk uñjasax kamsapxänsa? (Éxo. 8:18, 19; Mat. 12:24-28.)
Jehová Diosax markaparux jark’aqaspawa, ¿ukax kunjamas pusïr jan walt’äwin uñacht’ayasïnxa, uk yatisax kunjamsa Diosan markapax jikxatasi “jach’a llaki urunak” jak’achasinkipanxa? (Éxo. 8:22, 23; Apo. 7:13, 14; 2 Cró. 16:9.)
- Liyt’añamawa Éxodo 8:24; 9:3, 6, 10, 11, 14, 16, 23-25, ukat 10:13-15, 21-23.
¿Kunapachatï tunka jan walt’awinak Diosax apayankäna ukhaxa kuna pä tamas qhanstänxa, kunsa ukax amuyt’ayistu? (Éxo. 8:10, 18, 19; 9:14.)
Kunatsa Jehová Diosax Supayar jan jiwaykpacha uk amuyañatakixa, ¿kunjamsa Éxodo 9:16 jisk’a t’aqax yanapt’istu? (Rom. 9:21, 22.)
- Liyt’añamawa Éxodo 12:21-32.
¿Kunjamatsa Pascuax israelitanakar qhispiyäna, ukat kunarus uka amtäwix uñtayäna? (Éxo. 12:21-23; Juan 1:29; Rom. 5:18, 19, 21; 1 Cor. 5:7.)


text:
CRISTIANJAM JAKAÑATAKI UKAT YATIYAÑATAKI Diciembre 2016
Yatiyañatak yanaptʼanaka
Kunjamsa ¡Despertad! revistampi, Kunatï cheqäki uk yatichañäni sat yanaptʼanakamp yatiysna. Kunjamsa yatiyasma uk juma pachpa uka yanaptʼanakarjam wakichtʼasim.
BIBLIAN SUMA YATICHÄWINAKAPA
‘Jehová Tatitun qollupar makatapjjañäni’
Isaías profetajja, Diosan markapajj sumankañan jakasipjjani sasin qhanstayañatakejja, guerran apnaqaski uka armanakjja trabajiñatak herramientanakaruw tukuyapjjani sasaw qhanañchi (Isaías 2:4).
CRISTIANJAM JAKAÑATAKI
“Diosan munasiñapan jakasipxañäni” librompi chuymar purtʼkir yatichañäni
Bibliat yatichañataki payïr librojj “Diosan munasiñapa” satawa, uka librojj kunjamsa Biblian suma yatichäwinakapajj yateqerisar yanaptʼaspa ukwa qhanañchi.
BIBLIAN SUMA YATICHÄWINAKAPA
Mesiasaw akïr profecianak phoqawayi
Mesiasajj Galilea oraqenwa yatiyani sasaw Isaías profetajj qellqäna. Jesusaw uka profecía arunak phoqäna, jupasti Galileanwa Diosan arunakap yatiyäna.
CRISTIANJAM JAKAÑATAKI
“Akankasktwa nayajj, nayar khitasita”
Isaías profetajj Diosar walpun confiyäna ¿kunanaksa jupat yateqassna? Kawkhantï yatiyirinakajj munaski uka cheqaruw mä familiajj sarapjjäna, jupanakat yateqasiñasawa.
BIBLIAN SUMA YATICHÄWINAKAPA
Jehová Diosan yatiñapajj taqe markanakaruw purini
Aka Oraqejj mä paraisor tukuyatäniwa sasaw Isaías profetajj qellqkäna. ¿Kunjamsa uka profeciajj Israel tiemponsa, jichhürunakansa ukat jutïrinsa phoqasini?
CRISTIANJAM JAKAÑATAKI
Diosan yatichäwipajj yaqhachasiñwa chhaqtayi
Pä chachanakaw nayra jakäwinakap jaytasajj Diosar mayachtʼata servipjje, ukham uñjañajja wali sumawa.
BIBLIAN SUMA YATICHÄWINAKAPA
Munañasarjam sarnaqasajja jan waliruw purtʼassna
¿Kunanaksa Sebna chachajj lurañapäna? ¿Kunatsa Sebna chacha lantejj Eliaquim chachar Diosajj uttʼayäna?


text:
4 Jaljäwi: Israel markan apnaqirix utjkäna ukata Babiloniar apatapkäna ukhakama
Israel markan nayrïr apnaqiripaxa Saúl tatänwa. Ukampis Jehová Diosax apnaqirïñatxa apaqxänwa, ukat Davitaruw ajllïna Saúl lanti apnaqirïñapataki. Davitan sarnaqäwinakapatwa yatxatañäni. Waynitükasinwa, Goliat sat jach’a jaqimpi nuwasïna. Uka qhipatxa uñisir Saulatakiw imantasïna. Ukatxa suma uñnaqt’an Abigailaw jan wali lurañat jark’t’äna.
Ukatxa Davitan Salomón yuqapatwa yatiqarakiñäni, jupaw Davit lanti Israel apnaqxarakïna. Israel markar nayrïr kimsa apnaqirinakaxa sapaqatax 40 marakamaw apnaqapxäna. Salomonan jiwatapatxa Israel markax pä apnaqäwir jaljtayatänwa, mayax alay tuqinwa apnaqäna, maynisti aynach tuqinwa apnaqarakïna.
10 tribunakaxa alay tuqinxa 257 maraw apnaqatäpxäna, ukatxa asirionakaw tukjxarakïna. Uka maratxa 133 maranakaw saraqxäna ukhaw pä tribur apnaqäwixa tukjatäxarakïna. Ukapachaw israelitanakax Babiloniar apatäxapxänxa. Ukhamasti PUSI Jaljäwinxa 510 maranakatwa parlasi, ukäñkamasti wali muspharkañanakaw utjäna uk uñjañäni.


text:
¿Jiwatanakajj jaktanïpjjpachäniti?
¿Kamsasmasa?
Jïsa.
Janiwa.
Inas jaktanipjjchini.
¿KUNSA BIBLIAJJ YATICHI?
‘Jiwatanakajj jaktanipjjaniwa.’ (Hechos 24:15, Qullan Arunaka.)
¿KUNJAMSA UK YATIÑAJJ YANAPTʼÄTAM?
Familiamat maynejj jiwjjani ukhaw chuymachtʼat jikjjatasïta (2 Corintios 1:3, 4).
Janiw jiwañarojj ajjsarjjätati (Hebreos 2:15).
Jiwjjapjje uka familianakajarojj wasitatwa uñj-jjä sasaw taqe chuyma atinisïta (Juan 5:28, 29).
¿KUNTÏ BIBLIAJJ YATICHKI UKAJJ CHEQAW SISSNATI?
Jïsa, uk kimsa toqet uñjañäni:
Diosaw jakañ churirejja. ‘Jehová Diosaw taqe jiwasanakarojj jakañsa, samansa, taqe kunanaksa churchistu’ sasaw Bibliajj qhanañchi (Hechos 17:24, 25; Salmo 36:9). Niyakejjay Jupajj taqenir jakañ churañatakejj chʼamanïchejja, jiwatanakar jaktayañatakejj chʼamanirakiwa.
Diosajj mä qawqha jiwatanakaruw jaktayäna. Oraqen jakapjjañapatakejja, kimsaqallqo jaqenakaw jaktayatäpjjäna sasaw Bibliajj qhanañchi. Uka taypinjja, chachanaka, warminakaw utjjäna ukat kunayman maranïpjjarakïnwa. Yaqhepanakajj ukhakiw jiwapjjäna, ukampis mä chachajj pusi uruw jiwatäjjäna (Juan 11:39-44).
Diosajj jiwatanakar wal jaktayañ muni. Jiwañarojj Jehová Diosajj wal uñisi ukat mä enemigökaspas ukhamwa uñjaraki (1 Corintios 15:26). Diosajj jiwatanakar jaktayasaw jiwañar atipjani. Jiwatanakajj wasitat aka oraqen jakasipjjaspa ukwa Jupajj muni (Job 14:14, 15).
LUPʼIÑATAKI
¿Kunatsa chuymankipstan ukat jiwaraktan?
Aka jiskʼa tʼaqanakaw uk sum qhanañchi: GÉNESIS 3:17-19 ukat ROMANOS 5:12.
Jukʼamp yatiñataki
DIOSAN APAYANIT SUMA YATIYÄWINAKA
¿Jiwatanakatakejj mä suyt’äwejj utjiti?
Maynejj jiwjje ukhajja, ¿kunas paspacha? Jiwat amigonakasampi ukat familiaranakasampi ¿mayamp jikissnati?


text:
15 sarnaqäwi: Lot tatan warmipaw qhip uñtäna
ABRAHAMAX utjaskäna uka Canaán uraqinwa Lot chachax familiapampi jakasïna. Mä urux akham sasaw Abrahamax Lot sobrinoparux säna: ‘Akanxa janiw taqpach animalanakasatak uraqix utjxiti. Mirä amp suma, t’aqjtxañäni. Jumatï alayaru sarätaxa nayax aynacharuw saräxa’ sasa.
Lot sobrinopax uks aksa uñtäna. Khurin wali suma uraqiw utjäna, umani, animalanakapatakis suma ch’uxña. Ukax Jordán tuqïnwa. Ukatwa, Lot tatax familiapampi animalanakas ant’ata uksar sarxapxäna. Sodoma markanwa utachasipxäna.
Sodoman utjasirinakax jan wali jaqinakäpxänwa. Lot chachatakix ukax janiw walïkänti, kunattix jupax suma jaqïnwa. Diosatakis janirakiw walïkänti. Ukatwa Sodomasa Gomorra markasa chhaqtayatäniw sasa yatiyapxañapataki Diosax pä angelapa khitanïna.
‘¡Jank’aki! ¡Warmimampi pä phuchamampi aka markat mistxapxma!’ sasaw angelanakax Lot tatar sapxäna. Ukampis Lot tatampi familiapampix janiw jank’aki mistupkänti, ukatwa angelanakax uka markatxa amparat waysunïna. Ukat mä angelax akham sänwa: ‘¡Jan jiwapxañamatak t’ijtapxma! Jan qhipar uñtapxamti. Qullunakar t’ijkatapxam jan jiwapxañamataki’ sasa.
Lot tatampi phuchanakapampix iyaw sasaw Sodomat t’ijtxapxäna. Jan sayt’asa jan qhipar uñtasaw sarxapxäna. Ukampisa Lot tatan warmipaxa janiw ist’askänti. Sodoma markat niya jay sarxasinxa, mayak sayt’asin qhiparu uñtxäna. Ukatwa jayu qalaru tuküna. ¿Akan uñjtati?
Aka sarnaqäwitxa, ¿kuns yatiqsna? Diosax ist’asirinakarux qhispiyiwa, ukampis jan jaysasirinakax jiwapxiwa.
Génesis 13:5-13; 18:20-33; 19:1-29; Lucas 17:28-32; 2 Pedro 2:6-8.
Jiskt’äwinaka
- ¿Kunatsa Abrahamasa Lot tatasa maysa maysar sarxapxänxa?
- ¿Lot tatax kunatsa Sodoma tuqir sarañ amtänxa?
- ¿Sodoman utjasiri jaqinakax kunjamäpxänsa?
- ¿Kamsasas pä angelanakax Lot tatar sapxäna?
- ¿Kunatsa Lot tatan warmipax jayu qalar tuküna?
- ¿Lot tatan warmiparu pasatayna ukax kunsa yatichistu?
Yaqha jiskt’äwinakampi
- Liyt’añamawa Génesis 13:5-13.
¿Jan walt’äwinakax utjki ukanak askichañatakix kunsa Abrahamat yatiqtanxa? (Gén. 13:8, 9; Rom. 12:10; Fili. 2:3, 4.)
- Liyt’añamawa Génesis 18:20-33.
Abrahamampi Jehová Diosampi parlapkatayna uka tuqit yatxatasaxa, ¿kunatsa Jehová Diosampi Jesusampix taqi kunsa chiqaparuw uñjani sasax sapxsna? (Gén. 18:25, 26; Mat. 25:31-33.)
- Liyt’añamawa Génesis 19:1-29.
Kunjamtï aka qillqatan siskixa, ¿chachapura warmipura q’añunak lurañatxa Diosax kamsisa? (Gén. 19:5, 13; Lev. 20:13.)
¿Abrahamax kunjamsa Diosan arunakapxa ist’äna ukat Lot chachax kunjamraksa Diosan arunakaparux ist’äna, ukat kuns yatiqtanxa? (Gén. 19:15, 16, 19, 20; 22:3.)
- Liyt’añamawa Lucas 17:28-32.
¿Yänakaparusa jan ukax utjanakaparusa Lot chachan warmipax kunjams uñjäna, ukat kuns yatiqsna? (Luc. 12:15; 17:31, 32; Mat. 6:19-21, 25.)
- Liyt’añamawa 2 Pedro 2:6-8.
Lot chachat yatiqasisaxa, ¿aka ñanqha pachan jan walinak lurapki ukxa kunjam uñjañasasa? (Eze. 9:4; 1 Juan 2:15-17.)


text:
3 JALJA
¿Kunas Diosan amtapaxa aka Uraqitakixa?
¿Kunas Diosan amtapaxa jaqinakatakixa?
¿Kuna k’arinakasa Diosxat parlasiwayi?
Aka Uraqin jakasiñax jutïr urunakanxa, ¿kunjamäpachanisa?
DIOSAXA mä suma amtäwiniwa, k’umara ukat wali kusisita jaqinakampi aka Uraq phuqantayañwa munäna. Bibliax akham siwa: Diosax “mä huerto wakichäna” ukat “taqi casta suma frutanak achuri quqanak jilayarakïna, ukanakasti manq’añatakïnwa” sasa. Ukxarusti Adanampi Evampiruw luratayna, uka suma huertoru uchasasti nayrir awkinakasarux Diosax sataynawa: “Jichhax wali mirantapxam, aka uraqirusti phuqhantapxarakim, apnaqapxarakim” sasa (Génesis 1:28; 2:8, 9, 15). Ukhamasti, jaqinakaxa wawanakanïpxañapänwa, ukat huertxa Uraqpacharu jithitatayapxañapänwa, animalanakarusa sum uñjapxañapänwa, uk Diosax munäna.
2 ¿Jaqinakaxa kusipach Uraqina jakasipxani siski, Jehová Diosan uka amtapaxa phuqasipuniniw sasmati? Diosaxa, “arstwa, ukham lurarakïxa” siwa (Isaías 46:9-11; 55:11). Ukhamaxa, Inuqirisax kuntï amtawayki ukanakxa phuqapuniniwa. Jupaxa, aka Uraqxa janiw “ch’usäñapataki” lurkänti, “jan ukasti jaqinïñapataki[w]” lurtxa, sasaw säna (Isaías 45:18). ¿Kunjam jaqinakas Uraqin jakasipxañapäna ukat qhawqha tiemposa utjasipxañapänxa? Bibliaxa akham siwa: “Aski jaqinakax uraq katuqapxani, wiñayatakiw ukan jakapxarakini” sasa (Salmo 37:29; Apocalipsis 21:3, 4).
3 Chiqasa, uka arunakaxa janïraw phuqaskiti. Jaqinakaxa usuntapxi, jiwapxi, ukat nuwasipxi, jupanakpuras kawkhans jiwayasisipki ukhamawa. Jan walinakakiw uñjasiski. Jehová Diosax janipuniwa ukhamäñapxa munkänti. ¿Kunatsa Diosan amtapaxa jan phuqasiwaykpachäna? ¿Kunas kamachpachäna? Aka jiskt’äwinakan jaysäwinakapaxa janiw jaqinakan sarnaqäwipxata libronakankkiti, kunattix alaxpachanwa jan wali luräwinakax qalltatayna.
MÄ UÑISIRIN UÑSTÄWIPA
4Génesis libronxa, Diosan mä uñisiripaw Edén huertan uñstän siwa. ‘Katari’ satächisa janiw aliq animalakïkiti. Jupax “Supaya, Satanás satarakiwa, juparakiw aka uraqin jaqinakarux wali sallqjañanak [jan ukax engañonak] luri” sasaw Apocalipsis libroxa qhanañchi. “Nayrapacha jach’a katari [jan ukax asiru]” satarakiwa (Génesis 3:1; Apocalipsis 12:9). Ukhamasti, wali ch’amani angelawa, uka ajayuxa mä asirumpiw Evaru arxayäna, asirus parlkaspa ukhamwa amuyayäna. Kunapachatix Diosax jaqinakataki Uraqi wakichkäna ukhaxa uka angelaxa uñch’ukiskpachänwa (Job 38:4, 7).
5 Jehová Diosan taqi inuqatanakapasti chiqapar lurt’atawa, ukxa yattanwa. Ukhamasti, ¿khitirak “Supaya” “Satanás” sutini angelarusti lurpachänsti? Diosan wali ch’aman mä angelapawa Supayaru munañapat tukutayna. ¿Kunjamatsa ukhamar purt’aspachäna? Kunjamtix mä chiqa chuyman jaqix jan lunthatasirïkasina lunthataru tukuspa ukhamawa. ¿Kunjamsa ukhamar tukuspa? Inasa chuymapan jan walinak amtchispa. Ukat ukaki lup’iskani ukhaxa, ukakwa lurañ munaskanixa. Ukatxa, uka jan walix lurañjamäni ukhaxa, jank’akiwa lup’itaparjama ukxa lurani (Santiago 1:13-15).
6 Ukhamatwa uka angelaxa Satanasaru tuküna. Kunapachatix Jehová Diosax Adanampiru Evampiru wawanipxätaw ukat wawanakamampiw aka Uraqiru phuqantapxäta siskäna ukhaxa, Supayax isch’ukiskpachänwa (Génesis 1:27, 28). Ukat akham sasaw amuyt’aspachäna: “¡Taqi aka jaqinakaxa Diosar sipansa nayaru yupaychapxitaspastï!” sasa. Uka jan wali amtapaxa chuymaparuw mantatayna, ukatsti, Diosat k’arisisawa Eva warmirux sallqjatayna (Génesis 3:1-5). Ukhamatwa “K’arintiriru” tukutayna, griego arunxa “Diablo” satawa. Ukhamatarakwa, Diosan “Uñisiriparu” tukutayna, ukwa “Satanás” sutixa hebreo arunxa sañ munaraki.
7 Adanarus Evarusa Satanasax k’arinakampiwa sallqjäna Diosar jan ist’apxañapataki (Génesis 2:17; 3:6). Ukatsti jiwañaruw purt’asipxäna, kunjamtï Diosax siskäna ukhama (Génesis 3:17-19). Adanax juchachasisawa jucharar jaqiru tukuwayi, ukatxa taqi wawanakaparuw uka juchxa katuyawayi (Romanos 5:12). Ukaxa, mä wixrjat aruwiramp sasiwa. ¿Uka wixrjat aruwirampi lurat aruwinakax kunjamänisa? Wixrukamakïniwa. Ukhamarakiwa, taqiniwa Adanan juchapxa katuqawaytanxa uka wixrjat aruwirampi luratäksnas ukhamawa. Ukatwa chuymankiptasinxa jiwaraktanxa (Romanos 3:23).
8 Satanasax Adanampiru Evampiru juchar puriyañataki ch’amachasawa jan ist’asirinakan p’iqiñchiriparu tukutayna. Jehová Diosaruwa qallasiwayi, apnaqäwip jisk’achasa. Akham siskaspänsa ukhamawa: “Diosax jan wali apnaqiriwa, k’ariwa, kusisiñatsa jark’asiriwa. Jaqinakaxa janiw munapkiti Diosampi apnaqatäñxa, jupanakaxa kunatï walïki jan walïki uka amtanakaparjam sarnaqasipkaspawa. Ukampisa nayar ist’apxitaspaxa wali sum sarnaqasipxaspaxa” sasa. Ukham k’arintataxa, ¿kunsa Diosax lurañapänxa? Uka jan ist’asirinakaruxa jiwayxañapänwa sasaw yaqhipanakax sapxi. Jiwarayasapanxa, ¿Satanasan k’arisitapxa qhanañchasapänti? ¿Diosaxa suma Apnaqirïtapxa uñacht’ayasapänti?
9 Jehová Diosax chiqaparupuniw taqi kunsa uñji. Ukatwa, ukjpacha uka kutkatasirinakaruxa jan tukjawaykiti. Jan ukasti, Satanasan k’arinakap qhanstayañatakix tiempow munasïna, ukatwa Diosax jan tukjawaykiti. Ukhamasti, jaqinakax Satanasampi chika jupanakpacha mä qhawqha tiemp apnaqasipxpan sasaw Diosax satayna. ¿Kunatsa Diosax ukham satayna? ¿Kunatsa walja tiempox munasïna uka k’arinaka qhanstayañatakixa? Aka libron 11 jaljapanwa juk’ampi ukanakxata yatichasini. Jichhax jiskt’asiñamawa: Satanasax janiw kunsa lurkänti Adanampi Evampitakixa, ukhamasti, ¿kunatsa jupanakaxa Satanasaru iyawsapxpachäna? Taqi kunwa Jehová Diosatxa katuqapxatayna, ukampisa, ¿k’arintasiri jan wali Diosataynasä sañax walikïskänti? ¿Kunsa jumax lurasmäna?
10 Aka jiskt’anakxat lup’iñasawa, taqiniw ukham yant’anakan uñjastanxa. Ukhamaxa, Jehová Dios tuqit sayt’asïta ukhaxa Satanasan k’arinakaparux janiw sasmawa. Diosaru Apnaqirimarjama iyawsasasti, Supayana wali k’arïtapwa uñacht’ayäta (Salmo 73:28; Proverbios 27:11). Aka Uraqinxa millón millón jaqinakawa utji, ukampisa mä qhawqhanikiwa Jehová Diosampi apnaqayasiñ amtapxi. Ukaxa mä wakiskir jiskt’äwiruw apistu: ¿Supayaw akapach apnaqi sasati Bibliax chiqpachapuni yatichi?
¿KHITIS AKAPACH APNAQI?
11 Akapachaxa Satanasan apnaqatätapxa Jesusax sum yatïna. Mä uruxa, Supayaw Jesusarux uñacht’ayäna “taqi markanaka, kunja sumäkäntix ukanaka, kunja jach’äkarakïntix ukanaksa. Ukatsti sänwa: ‘Taqi akanak nayax churäma, jumatix killt’asisin nayar yupaychitäta ukaxa’ sasa.” (Mateo 4:8, 9; Lucas 4:5, 6.) Uka tuqit amuyt’añäni. Aka markanakatï jan Supayankasapänxa, ¿Jesusatakix munañjamäsapänti? Akapachaxa jan Satanasampi apnaqatäkasapän ukhaxa, Jesusax janiw jumankkiti saspänwa, ukampisa janiw ukham siskänti.
12 Chiqasa, Jehová Diosaxa taqi ch’amaniwa, jupaw taqi kun Luririxa (Apocalipsis 4:11). Ukampisa Jesusaxa, “akapacha apnaqirix” Supayaw sataynawa (Juan 12:31; 14:30; 16:11). Ukatxa, “akapach diosax” Supayawa sasarakiw Bibliax yatichi (2 Corintios 4:3, 4). Juan sutini apostolaxa Supayxatwa akham qillqawayi: ‘Taqi aka uraqpachaxa Supayan munañapankiwa’ sasa (1 Juan 5:19).
SUPAYAN APNAQAT ÑANQHAPACHAX TUKJATÄNIWA
13 Marat maratjamaw akapachaxa juk’ampi jan walir saraski. Ch’axwäwinakakiw utjaski, jan wali amtan politiconakasa, yupaychäwinakan k’ari yatichirinakapasa ukat jan sintt’asis jaqi jiwayirinakasa añchapunïxiwa. Aka ñanqhapachax janipuniw waliptkaspati. Machaq jutïrpacha utjañapatakixa Diosax niyaw aka ñanqhapachxa tukjani Armagedón sata ch’axwäwina sasaw Bibliax qhanañchistu (Apocalipsis 16:14-16).
14 Jehová Diosaxa Jesucristoruwa alaxpachankir apnaqäwipan Apnaqiripat utt’ayi, Diosan Reinopa satarakiwa. Nayrapachawa Bibliaxa akham säna: “Mä wawaw jiwasataki nacini, Diosaw mä yuqall wawa churistani, uka wawaw jichhax apnaqarakini. Akham sasaw sutichapxarakini: […] Sumankañan Jilïripa sasa […] jupan reyïñ ch’amapasti taqi chiqankarakiniwa, suman sarnaqasiñasti janipuniw tukuskaniti” sasa (Isaías 9:6, 7). Jesusax arkirinakaparu Diosat mayisiñ yatichasaxa uka apnaqäwit mayiñwa yaticharakitayna akham sasa: “Apnaqäwimax jutpan. Munañamax luraspan, alaxpachansa ukhamaraki aka Uraqinsa” sasa (Mateo 6:10, NM). Jutir yatichäwinakanwa yatiqaskañäni kunjamsa Diosan Apnaqäwipax taqi akapach apnaqäwinakarux t’unjani, ukatsti uka apnaqäwinak lantiw utt’ayatäni (Daniel 2:44). Uraqxa kusipachaptayarakiniwa.
¡KUSIPACHAX JAK’ANKXIWA!
15 Bibliax akham siwa: “Jiwasax arsutaparjamaw suyt’asktan mä machaq uraqi, mä machaq alaxpachampi, kuntix Diosax: ‘Churapxämaw’ siskistu uka. Ukansti taqi kunasa chiqapapunïniwa” (2 Pedro 3:13; Isaías 65:17). Kunapachatï Bibliax ‘uraqit’ parlki ukhaxa, awisax jaqinakxat parli. Ukhamaxa, uka chiqap suma ‘machaq uraqixa’ Diosan iyawsata jaqinakawa.
16 Kunapachatï kusipachankxañäni ukhaxa, Diosan chuymapar purt’ir jaqinakaxa “wiñay jakañ” katuqapxani sasaw Jesusax säna (Marcos 10:30). Mirä amp suma Bibliaman Juan 3:16 ukat 17:3 thaqt’ma, wiñay jakañ katuqañatakixa kun lurapxañamaw sis Jesusax uk liyt’añäni. Diosan suma churäwipa, kusipacha katuqirinakaxa kuna bendicionanaksa katuqapxani, uk jichhax Biblian uñxatañäni.
17Ñanqha luräwinakasa, ch’axwäwinakasa, lunthatasiñasa ukat nuwasiñasa janiw utjxaniti. “Ñanqha lurir jaqinakax chhaqtxaniwa; […] llamp’u chuymaninakasti uraq katuqapxani” (Salmo 37:10, 11). Sumankañas utjxaniwa, Diosaxa ‘aka uraq tukuskamaw nuwasiñ t’akurayani’ (Salmo 46:9; Isaías 2:4). Kunapachatï uka urux purinini ukhaxa, ‘aski kankañax panqaraniwa’, ukat ‘sumankañasti phaxsin tukusiñapkamaw utjani’, mä arunxa wiñayatakïniwa (Salmo 72:7).
18Jehová Diosan luqtirinakapaxa janiw kunsa axsarxapxaniti. Bibliax qillqaskäna uka urunakanxa, kunapachatï Diosar ist’apkäna ukhaxa janiw kunsa israelitanakaxa axsarapxirïkänti (Levítico 25:18, 19). ¡Wali sumapunïniwa ukhama jan kun axsarasa Kusipachan jakasiñaxa! (Isaías 32:18; Miqueas 4:4.)
19Janiw manq’at pisinkañax utjxaniti. “Trigox yapunakan jilarkir utjpan, qullu patanakansti jilantarakpan”, sasaw salmonak qillqirixa q’uchüna (Salmo 72:16). Jehová Diosax taqi chuyma luqtirinakaparux walja bendicionanakwa churani, ukatxa “uraqix achunakap chur[ani]” (Salmo 67:6).
20Uraqpachawa mä suma kusipacharu tukuyatäxani. Jan wali jaqinakampi tukjata q’ara lugarawjanakanxa suma utjäwinaka ukat suma huertanakaw utjxani (Isaías 65:21-24; Apocalipsis 11:18). Sapürutjamawa aka Uraqixa kusipachaptayatäxani, ukat Uraqpachaxa kunjamäkänti Edén huertax ukhama mä suma huertaru tukuyatäxaniwa. Wiñayan wiñayapatakiwa Diosax ‘amparapa luqatatani’, “taqi jakirinakarusti askinak jilarkir” churani (Salmo 145:16).
21Jaqinakaxa animalanakampixa sumankxapxaniwa. Jach’a axsarkañ animalanakasa uywanakampi mayakiwa manq’asipxani. Mä jisk’a wawasa janiw uka animalanakarux axsarxaniti (Isaías 11:6-9; 65:25).
22Usuntañanakasa janiw utjxaniti. Diosan alaxpacha Apnaqäwipan Apnaqiripat utt’ayat Jesusaxa, usutanakarusa qullarakiniwa aka Uraqinkkäna ukat sipansa juk’ampi (Mateo 9:35; Marcos 1:40-42; Juan 5:5-9). Uka urunakanxa, “Janiw khitis siskaspati: ‘Usutatwa’ sasaxa.” (Isaías 33:24; 35:5, 6.)
23Familiaranakasata jiwirinakasa jaktanipxaniwa ukat Diosar ist’asisa sarnaqapxani ukhaxa janiw mayampisa jiwxapxaniti. Diosan taqi amxäsita jiwatanakawa jaktanipxani. Ukhamasti, ‘jiwatanakatxa ñanqha jaqinakasa, aski jaqinakasa jaktanipxaniwa’ (Hechos 24:15; Juan 5:28, 29).
24 Jehová Dios Luririsxata juk’ampi yatxatañ munirinakatakixa mä suma suyt’äwiwa utji, ukhamaraki Juparu luqtañ munirinakatakisa. Ukhamasti, Jesucristota juk’ampi yatiqañaxa wali wakiskiripuniwa, jupnamwa taqi bendicionanak katuqañäni.
KUNSA BIBLIAX YATICHI
- Diosax aka Uraqi kusipachaptayä siski uka amtapaxa phuqasiniwa (Isaías 45:18; 55:11).
- Jichhürunakanxa akapachax Satanasan apnaqatawa (Juan 12:31; 1 Juan 5:19).
- Kusipachankxañäni ukhaxa, Diosaxa walja bendicionanakwa churistani (Salmo 37:10, 11, 29).
Yatichäwin jiskt’anakapa
1. ¿Kunas Diosan amtapaxa aka Uraqitakixa?
2. 1) ¿Kunatsa Diosan amtapax aka Uraqitakix phuqasipuniniw sisna? 2) ¿Kunjam jaqinakas wiñayataki jakasipxani, kamsis Bibliaxa?
3. ¿Kuna jan walinakakisa aka Uraqin uñjasiski, ukat kunanak jiskt’asiñasas wakisispa?
4, 5. 1) ¿Khitisa Evaruxa mä asirumpi arxayäna? 2) ¿Kunjamsa mä chiqa chuyman jaqix lunthatar tukuspa?
6. ¿Kunjamsa Diosan mä ch’aman angelapax Supay Satanasaru tukutayna?
7. 1) ¿Kunatsa Adanampi Evampixa jiwapxäna? 2) ¿Kunatsa Adanan taqi wawanakapjamaxa chuymankiptasin jiwtanxa?
8, 9. 1) ¿Kunjamsa Satanasax Diosar k’arintawayi? 2) ¿Kunatsa Diosax ukjpacha jan tukjawayki uka kutkatasirinakaruxa?
10. ¿Kunjamsa Dios tuqit sayt’asisma ukat kunjamsa Satanasan k’arinakapar janiw sasma?
11, 12. 1) Supayax Jesusar taqi markanaka uñachaykäna, uka yant’axa, ¿kunjamsa Supayax akapach apnaqirïtap uñacht’ayi? 2) ¿Kuna yaqha uñacht’äwinakasa, Satanasax akapach apnaqirïtapatxa uñachayi?
13. ¿Kunatsa mä machaq jutïrpachax munasi?
14. ¿Jehová Diosaxa khitirusa alaxpachankir Apnaqäwipana Apnaqirit utt’ayäna, ukat kunjamsa uka tuqit arsusiwayi?
15. ¿Kunas ‘machaq uraqixa’?
16. ¿Diosan chuymapar purt’ir jaqinakaxa kuna suma churäwinaksa katuqapxani ukat kun lurañasasa uk katuqañasatakixa?
17, 18. ¿Kunatsa ch’axwañanakasa ukat axsarañasa janiw utjxaniti sasax sisna?
19. ¿Kunatsa Diosax kusipachan manq’anakxa utjayapuniniw sasax sisna?
20. ¿Kunatsa Uraqix mä kusipacharu tukuyatäniw sasax sisna?
21. ¿Kunatsa jaqinakaxa animalanakampix sumankxapxaniwa sasax sisna?
22.¿Usuntañanakax utjaskakiniti?
23. ¿Kunatsa jaktaniñaxa wali kusiskañänixa?
24. ¿Kamsakismasa Kusipach Uraqin jakasiñxatxa?